CAMARA DE

COMPTOS

DE NAVARRA

NAFARROAKO

KONTUEN

GANBERA

Iruñeko Udala, 2020

2021eko azaroa

Aurkibidea

[Laburpen exekutiboa 3](#_Toc94600736)

[I. Sarrera 5](#_Toc94600737)

[II. Iruñeko Udala 6](#_Toc94600738)

[III. Fiskalizazioaren helburuak eta norainokoa 10](#_Toc94600739)

[IV. Iritzia 11](#_Toc94600740)

[IV.1. Auditoretza finantzarioko iritzia 12](#_Toc94600741)

[IV.2. Legeria betetzeari buruzko iritzia 12](#_Toc94600742)

[V. Egoera-orri finantzario bateratuak 13](#_Toc94600743)

[V.1. 2020ko ekitaldiko aurrekontuaren likidazio-egoera bateratua 13](#_Toc94600744)

[V.2. 2020ko ekitaldiko aurrekontu-emaitza bateratua 14](#_Toc94600745)

[V.3. 2020ko ekitaldiko diruzaintzako gerakinaren egoera-orria 14](#_Toc94600746)

[V.4. Egoeraren balantze bateratua 2020ko abenduaren 31n 15](#_Toc94600747)

[VI. Konklusioak eta gomendioak 16](#_Toc94600748)

[VI.1. Aurrekontu orokorra 16](#_Toc94600749)

[VI.2. Udalaren eta haren erakunde autonomoen egoera ekonomiko-finantzario finkatua 2020-12-31n 18](#_Toc94600750)

[VI.3. Aurrekontu-egonkortasuneko eta finantza-iraunkortasuneko helburuak betetzea 19](#_Toc94600751)

[VI.4. Aurreko ekitaldietako gomendioen jarraipena 19](#_Toc94600752)

[VI.5. Kudeaketa-alor garrantzitsuak 20](#_Toc94600753)

[Eranskina: Iruñeko Udalaren urteko kontu bateratuen oroitidazkia, 2020ko abenduaren 31koa 46](#_Toc94600754)

 Laburpen exekutiboa

Kontuen Ganberak 2020ko ekitaldiari dagokion Iruñeko Udalaren Kontu Orokorra fiskalizatu du.

Hona hemen gure lanaren konklusio nagusiak:

1) Udalaren Kontu Orokorrak, oro har, kontabilitate- eta aurrekontu-printzipio aplikagarrien arabera egindako eragiketa guztiak islatzen ditu. 2020an, udal montepioaren etorkizuneko betebeharren hornidurari buruz behin eta berriz emandako gomendioa bete da, finantza-iritzian salbuespena sortzen zuena.

2) Jarduerak, aurrekontu- eta finantza-eragiketak eta 2020ko ekitaldiko urteko kontuetan islatutako informazioa, egindako lanaren irismena kontuan hartuta, bat datoz funts publikoen kudeaketari aplikatu beharreko araudiarekin alderdi esanguratsu guztietan. Salbuespen gisa aipatzen dira mugaeguneratutako kontratuekin ordaindutako 2,57 milioiko gastua eta aurretiazko esku-hartze mugatuari dagokiona.

3) Udalak merkataritza-zorraren iraunkortasunari buruzko betebeharrak bete ditu, berankortasunari buruzko araudian aurreikusitako gehienezko epea ez baita gainditu.

4) 2020ko abenduaren 31ko finantza-egoera oso egonkorra eta onbideratua da, adierazle ekonomiko eta finantzario nagusiek erakusten duten bezala, aurreko ekitaldiarekin alderatuta hobetu egin baitira. Ildo horretan, aurreko urteetan hasitako bide positiboa egiaztatu da. Bereziki nabarmentzekoa da aurrekontu-emaitza doituaren eta gastu orokorretarako diruzaintzako gerakinaren igoera handia.

5) Langileei dagokienez, udalean hutsik dauden lanpostuak plantillako 1.625 lanpostuen % 46 dira, eta horietatik ehuneko 80 aldi baterako beteta daude. Nabarmentzekoa da aldi baterako kontratazioaren ehuneko handia, finkoak ez diren langile mugagabeak barne hartuta, ehuneko 41ean kokatzen baita. 2020an 119 lanpostuko lan-eskaintza publikoa onetsi da, 40 birjarpen-tasaren babesean eta 79 enplegua egonkortzearen bidetik. Behin-behinekotasuna murrizteak enplegu-deialdi publikoak arintzea eskatzen du.

6) Kontratazio-prozedurek, oro har, indarreko araudia betetzen dute. Hala ere, uste dugu beharrezkoa dela prozedura horien denbora-plangintza egokia egitea, kontratuen gehieneko indarraldia ez gainditzeko.

7) Balorazio Osoaren Ponentziak onartzeke jarraitzen du, Ganbera honek behin eta berriz gomendatzen duen bezala.

8) Bi erakunde autonomoei dagokienez (Haur Eskolak eta Hirigintza Gerentzia), neurriak hartu behar dira langileen behin-behinekotasun handia murrizteko.

 I. Sarrera

Kontuen Ganberak, abenduaren 20ko 19/1984 Foru Lege arautzailearekin eta 2021eko jarduera programarekin bat etorriz, 2020ko ekitaldiari dagokion Iruñeko Udalaren Kontu Orokorra fiskalizatu du.

Txostena sei epigrafetan egituratuta dago, sarrera hau barne. Bigarrenean, udalaren daturik esanguratsuenak deskribatzen ditugu; hirugarrenean, fiskalizazioaren helburuak eta irismena identifikatzen ditugu; laugarrenean, 2020ko ekitaldiari dagokion udalaren Kontu Orokorrari buruzko finantza-iritzia eta legezkotasuna betetzeari buruzko iritzia ematen dugu; bosgarrenean laburpena dago. Seigarrenean, udalaren aurrekontu- eta finantza-egoerari buruzko konklusioak eta gomendioak, aurreko txostenetako gomendioen jarraipena eta kudeaketa-arlo garrantzitsuenak jaso ditugu.

Txostenak eranskin bat du Iruñeko Udalaren 2020ko abenduaren 31ko kontu bateratuen oroitidazkiarekin.

Eremu-ikerketa 2021eko uztaila eta iraila bitartean egin zuen hiru teknikarik eta auditoria-teknikari batek, sistema informatikoetako erdi-mailako teknikari batek eta auditore batek, Ganberako zerbitzu juridiko eta administratiboen laguntzarekin.

Jarduketa horren emaitzak Iruñeko Udaleko alkateari jakinarazi zitzaizkion, egokitzat jotzen zituen alegazioak aurkez zitzan, Nafarroako Kontuen Ganbera arautzen duen 19/1984 Foru Legearen 11.2 artikuluan ezarritakoari jarraituz.

Ezarritako epea igarota, ez da alegaziorik aurkeztu.

Eskerrak ematen dizkiegu udaleko, haren erakunde autonomoetako, enpresa publikoetako eta bide publikoan aparkatzeko kontratuaren adjudikaziodun den Dornier SA enpresako langileei lan hau egiteko emandako laguntzagatik.

II. Iruñeko Udala

Iruña, Nafarroako hiriburua, 2020ko urtarrilaren 1ean 203.944 biztanle (107.576 emakume eta 96.368 gizon) dituen udalerria da, 25,1 km2-ko hedadurarekin.

Udal antolaketa, besteak beste, honako organo hauek osatzen dute: Osoko Bilkurak, ordezkaritza politiko goreneko organoak, Tokiko Gobernu Batzarrak eta Alkatetzak.

Udalaren 2020rako administrazio-egitura bederatzi alorrek osatzen dute, Alkatetza barne. Gainerako alorrak zinegotzi ordezkarien menpekoak dira.

Udalak, zerbitzu publikoak kudeatzeko, erakunde hauek sortu ditu:

* Erakunde autonomoak:

Udalaren haur eskolak: haur eskolen zerbitzuaren kudeaketa.

Hirigintzaren Udal Gerentzia: Iruñeko udalerriaren hirigintzaren kudeaketa.

* Merkataritza-sozietateak:

Udalak partaidetzaren gehiengoa dauka honako merkataritza-sozietate hauetan:

|  |  |  |
| --- | --- | --- |
| Enpresa | Partaidetza (%) | Xede soziala |
| Comiruña SA | 100 | Txikizkako merkatuak |
| Pamplona Centro Histórico SA | 100 | Hirigune historikoko hirigintza |
| Iruñeko Udalaren Energia Operadorea SL (\*) | 100 | Argindarra merkaturatu eta ekoiztea |
| Animsa SA | 77,69 | Udal informatika. |
| Mercairuña SA | 51 | Handizkako merkatuak |

(\*) Osoko Bilkurak 2020ko uztailean onetsitako desegitea eta Batzar Orokor Unibertsalak 2020ko azaroaren 27an onetsitako behin betiko likidazioa.

* Gayarre Antzokia Fundazioa, antzoki hori kudeatzeko eta administratzeko.

Gainera, Erruki Etxearen Fundazioa, hirugarren adinekoei laguntza ematen diharduena, udalari lotuta dago orain dela 300 urte baino gehiago, baina fundazio pribatu bat da.

Udalaren eta haren mendeko erakundeen osaera honako irudi honetan ikusten da:

Iruñeko Udala

Fundazioak

Enpresen sektore publikoa

Administrazioaren sektore publikoa

Alkatetza

Erruki Etxea

Gayarre Antzokia

Comiruña: % 100

Gobernu Estrategikoa, Merkataritza eta Turismoa

Herritarraren Segurtasuna

Erakunde autonomoak

Iruñeko Udalaren

Energia Operadorea: % 100

% 100

Hezkuntza, Herritarren Partaidetza eta Gazteria

Zerbitzu Orokorrak

Hirigintzako

Hirigintza

Haur

 Eskolak

Pamplona Centro Histórico: % 100

Kultura eta Berdintasuna

Gizarte Zerbitzuak, Komunitate Ekintza eta Kirola

Animsa: % 77,69

Hirigintza, Etxebizitza eta Osasuna

Proiektu Estrategikoak, Mugikortasuna eta Jasangarritasuna.

Mercairuña: % 51

Hona hemen 2020ko ekitaldia ixtean udalaren eta haren mendeko erakundeen datu ekonomiko eta pertsonal nagusiak:

* Administrazioaren sektore publikoa:

|  |  |  |  |
| --- | --- | --- | --- |
| Entitatea | Aitortutakoeskubideak | Aitortutako betebeharrak  | Langileria 2020-12-31n  |
| Udala | 220.711.844 | 207.711.486 | 1.721(\*) |
| Haur Eskolak | 8.257.375 | 8.750.971 | 230 |
| Hirigintzako Gerentzia | 9.971.865 | 6.090.706 | 26 |
| - Bateratzearen doitzeak  | -12.169.045 | -12.169.045 | - |
| Bateratua, guztira | 226.772.039 |  210.384.118 | 1.977  |

(\*) Ez ditugu barne hartzen beren prestakuntzaren II. fasean dauden eta Gizarte Segurantzan alta emanda dauden Lantegi Eskolako 100 ikasle.

2020an, udalak 7,25 milioi eman zizkion Haur Eskolei, eta 4,91 milioi Hirigintzako Gerentziari.

* Merkataritza-sozietateak:

|  |  |  |  |  |
| --- | --- | --- | --- | --- |
| Sozietate publikoa | Diru-sarrerak | Gastuak | Ekitaldiko emaitza | Batez besteko plantilla, 2020 |
| Comiruña SA | 459.486 | 415.332 | 44.154 | 6 |
| Pamplona Centro Histórico SA | 524.182 | 1.036.858 | -512.676 | 3  |
| Iruñeko Udalaren Energia Operadorea SL | 46.679 | 46.679 | - | 1 |
| Animsa | 7.535.344 | 7.532.208 | 3.136 | 108 |
| Mercairuña SA | 1.259.285 | 1.080.556 | 178.729 | 12 |

2020ko azaroan, Iruñeko Udalaren Energia Operadorea SLren Batzar Orokor Unibertsalak sozietatea likidatzea eta behin betiko desegitea erabaki zuen.

Era berean, likidazioaren azken balantzea eta sozietatearen aktibo guztien jabetza udalari transferitzea onartu zen, horrela udalak sozietatean dituen partaidetzak iraungiz.

* Fundazioak:

|  |  |  |  |  |
| --- | --- | --- | --- | --- |
| Fundazioa | Diru-sarrerak | Gastuak | Ekitaldiko emaitza | Batez besteko plantilla, 2020 |
| Gayarre Antzokia | 1.407.953 | 1.425.752 | -17.799 | 15 |

Udala, halaber, Iruñerriko Mankomunitatean sarturik dago, zeinak honako zerbitzu hauek ematen baititu: uraren ziklo integralarenak, hiri-hondakin solidoen kudeaketa eta tratamenduarenak, eskualdeko hiri-garraioarena. Horren alde onartutako gastua, 2020an, 2,4 milioikoa izan da, oso-osorik hiri-garraioaren zerbitzuari dagokiona.

Udalak ematen dituen zerbitzu publikoak eta horiek emateko modua honako hauek dira:

|  |  |  |  |
| --- | --- | --- | --- |
| Zerbitzua | Zuzeneko kudeaketa |  Zeharkako kudeaketa | Mankomunitatea |
| Udala | Erakunde autonomoak | Enpresa publikoa | Zerbitzu-emakiden kontratua | Zerbitzu-kontratua |
| Argiteria publikoa  | **x** |  |  |  | **x** |  |
| Hilerria | **x** |  |  |  |  |  |
| Hiri-hondakinak bildu eta tratatzea |  |  |  |  |  | **x** |
| Kale-garbiketa | **x** |  |  |  | **x** |  |
| Uraren ziklo integrala |  |  |  |  |  | **x** |
| Estolderia | **x** |  |  |  |  |  |
| Parke publikoa | **x** |  |  |  | **x** |  |
| Liburutegia-ludoteka | **x** |  |  |  |  |  |
| Gizarte zerbitzuak | **x** |  |  |  |  |  |
| Kirol instalazioak | **x** |  |  |  | **x** |  |
| Bidaiarientzako hiri barruko garraio kolektiboa |  |  |  |  |  | **x** |
| Hirigintza | **x** | **x** | **x** |  |  |  |
| Udaltzaingoa | **x** |  |  |  |  |  |
| Ingurumena | **x** |  |  |  | **x** |  |
| Kulturaren sustapena eta kultur ekipamenduak | **x** |  |  |  | **x** |  |
| Ikastetxe publikoakmantentzea  | **x** |  |  |  |  |  |
| Merkatua |  |  | **x** |  |  |  |
| Berdintasunaren sustapena | **x** |  |  |  |  |  |
| Turismo-jardueraren sustapena | **x** |  |  |  |  |  |
| Merkataritza ibiltaria | **x** |  |  |  |  |  |
| 0-3 urtekoen ikastetxeak |  | **x** |  |  |  |  |

2020an udalari eta haren erakunde autonomoei aplikatzekoa zaien arau-esparrua, funtsean, honako hauek osatzen dute: 6/1990 Foru Legea, uztailaren 2koa, Nafarroako Toki Administrazioari buruzkoa; 2/1995 Foru Legea, martxoaren 10ekoa, Nafarroako Toki Ogasunei buruzkoa; Toki Araubidearen Oinarriak arautzen dituen apirilaren 2ko 7/1985 Legea; 2/2012 Lege Organikoa, apirilaren 27koa, Aurrekontu Egonkortasunari eta Finantza Iraunkortasunari buruzkoa; 39/2015 Legea, urriaren 1ekoa, Administrazio Publikoen Administrazio Prozedura Erkidearena; 40/2015 Legea, urriaren 1ekoa, Sektore Publikoaren Araubide Juridikoarena; bai eta indarrean dagoen araudi sektoriala ere.

III. Fiskalizazioaren helburuak eta norainokoa

Udalaren 2020ko ekitaldiko finantza- eta legezkotasun-ikuskapena egin dugu, honako hauei buruzko iritzia emateko:

* Kontu Orokorrak, alderdi esanguratsu guztietan, 2020ko abenduaren 31ko ondarearen, finantza-egoeraren, aurrekontuaren likidazioaren eta emaitza ekonomikoaren irudi fidela adierazten duen, aplikatu beharreko arau-esparruarekin bat etorriz, eta, bereziki, bertan jasotako kontabilitate- eta aurrekontu-printzipio eta -irizpideekin bat etorriz.
* Ea udalak eta haren mendeko erakundeek 2020ko ekitaldian egindako jarduerak, aurrekontu- eta finantza-eragiketak eta Kontu Orokorrean jasotako informazioa bat datozen, alderdi esanguratsu guztietan, funts publikoen kudeaketari aplikatu beharreko araudiarekin.
* 2019ko ekitaldiko fiskalizazio-txostenean emandako gomendioak betetzea.

Gainera, erakunde autonomoetan, enpresa publikoetan eta Gayarre Antzokia Udal Fundazioan kanpoko profesionalek egindako auditoriak aztertu dira.

Fiskalizazioaren irismena Iruñeko Udalaren 2020. urteko Kontu Orokorra da, eta honako hauek osatzen dute:

* Udalaren eta haren erakunde autonomoen kontua:

a) Aurrekontuaren likidazioaren espedientea.

b) Ekonomia-, ondare- eta finantza-egoeraren espedientea, zeina egoera-balantzeak eta galdu-irabazien kontuak osatzen baitute.

c) Eranskinak: diruzaintzako egoera, etorkizuneko gastuen eta diru-sarreren konpromisoen egoera, baloreen egoera eta mugimendua, eta tasa eta prezio publikoekin finantzatutako zerbitzuen kostuen oroitidazkia.

* Entitateak partaidetza guztiak dituen merkataritza-sozietateen kontuak.
* Kontu orokorraren eranskinak.

Fiskalizazioaren denbora-norainokoa 2020ko ekitaldiari dagokio, baina beste ekitaldi batzuei buruz behar diren egiaztapenak egin dira, ezarritako helburuak hobeki lortzeko.

Legeria betetzeari dagokionez, norainokoa txosten honen VI. atalean aipatzen diren laginetan berrikusitako eragiketei dagokie.

IV. Iritzia

Iruñeko Udalaren 2020ko ekitaldiko Kontu Orokorra fiskalizatu dugu. Kontabilitateko egoera-orriak txosten honetako V. epigrafean laburbilduta daude.

*Udalaren erantzukizuna*

Udaleko Ogasun Zuzendaritza arduratzen da Kontu Orokorra osatzeaz, udalaren aurrekontu-likidazioaren, ondarearen, emaitzen eta finantza-egoeraren irudi fidela adieraz dezan, aplikatzekoa den finantza-informazio publikoaren arau-esparruarekin bat etorriz; erantzukizun horren barruan sartzen da Kontu Orokorra egiteko eta aurkezteko bidezko barne-kontrola sortzea, ezartzea eta mantentzea, iruzurrak edo erroreak eragindako oker materialik gabe.

Udalaren Osoko Bilkurak 2021eko urriaren 7an onetsi zuen Kontu Orokorra.

Urteko kontuetan jasotako jarduerak, aurrekontu- eta finantza-eragiketak eta informazioa aplikatzekoak diren arauekin bat datozela bermatu behar du udalak, eta helburu horretarako beharrezkotzat jotzen dituen barne-kontrolerako sistemak ezarri behar ditu.

*Nafarroako Kontuen Ganberaren erantzukizuna*

Gure erantzukizuna erantsitako Kontu Orokorraren fidagarritasunari eta egindako eragiketen legezkotasunari buruzko iritzia ematea da, gure fiskalizazioan oinarrituta.

Horretarako, kanpo-kontroleko erakunde publikoen fiskalizazio-printzipio nagusiekin bat etorriz gauzatu dugu, eta, zehazki, ISSAI-ES 200en finantza-fiskalizazioari buruz eta ISSAI-ES 400en, betetze-fiskalizazioari buruzkoan, ezarritakoekin, eta kanpo-kontroleko organoen fiskalizazio-gida praktikoekin bat etorriz. Printzipio horiek eskatzen dute etika-eskakizunak betetzea, bai eta fiskalizazioa planifikatzea eta gauzatzea ere, kontu orokorrak akats materialik ez duela eta finantzetako egoera-orrietan jasotako jarduerak, finantza-eragiketak eta informazioa, alderdi esanguratsu guztietan, indarrean dagoen araudiarekin bat datozela ziurtatzeko.

Fiskalizazio batek eskatzen du prozedura batzuk aplika ditzagula auditoretza-ebidentzia bat lortzeko zenbatekoei eta Kontu Orokorrean adierazitako informazioari buruz, bai eta eragiketen legezkotasunari buruz ere. Hautatutako prozedurak auditorearen irizpidearen araberakoak dira, horren barne dela arriskuaren balorazioa, hala iruzur edo errakuntzaren ondorioz kontu orokorrek akats materialak izatearen arriskuarena nola lege-urraketa muntadunak egotearen arriskuarena. Arriskuari buruzko balorazio horiek egiterakoan, auditoreak barne kontrola hartzen du kontuan —entitateak kontu orokorrak egin ditzan garrantzitsua baita— inguruabarren araberako auditoretza-prozedura egokiak diseinatze aldera, eta ez entitatearen barne kontrolaren eraginkortasunari buruzko iritzia emateko xedez.

Auditoretza batek barnean biltzen du, era berean, aplikatutako kontabilitate-politiken egokitasunaren eta arduradunek egindako kontabilitate-estimazioen arrazoizkotasunaren ebaluazioa, bai eta Kontu Orokorraren aurkezpenaren ebaluazioa ere, oro har.

Gure ustez, lortu dugun auditoretza-ebidentziak oinarri nahikoa eta egokia eskaintzen du finantzen eta betetzearen gaineko gure fiskalizazio-iritzia funtsatzeko.

IV.1. Auditoretza finantzarioko iritzia

*Auditoretza finantzarioko iritzia*

Gure ustez, honekin batera doan Kontu Orokorrak, alderdi esanguratsu guztietan, udalaren 2020ko abenduaren 31ko ondarearen eta finantza-egoeraren irudi fidela adierazten du, bai eta data horretan amaitutako urteko ekitaldiko ekonomia- eta aurrekontu-emaitzena ere, aplikatzekoa den finantza-informazio publikoaren arau-esparruarekin bat etorriz eta, bereziki, bertan jasotako kontabilitate-printzipio eta -irizpideekin bat etorriz.

IV.2. Legeria betetzeari buruzko iritzia

*Iritziaren oinarria, salbuespenekin*

* Udalak 2,57 milioi euroko gastuak ordaindu ditu, zerbitzu-prestazioei dagozkienak, kontratuen gehieneko indarraldia igaro ondoren.
* Aurretiazko esku-hartze mugatuak ez ditu betetzen Nafarroako Toki Ogasunei buruzko 2/1995 Foru Legearen aurreikuspenak, arrazoi hauengatik:

a) Udalbatzak ez ditu zehaztu kudeaketa-prozesuan garrantzia duten alderdiak, zeinak aurretiazko kontu-hartze mugatuaren bidez egiaztatu behar baitira.

b) Ez da egiten aurretiazko esku-hartze mugatua eragin zuten egintza, dokumentu edo espedienteen lagin adierazgarri baten gaineko ondorengo esku-hartze osoa.

*Legezkotasuna betetzeari buruzko iritzia, salbuespenekin*

Gure iritziz, “Iritziaren oinarria, salbuespenekin” paragrafoan deskribatutako gertakarien ondorioengatik izan ezik, eta berrikusitako lanaren irismena kontuan hartuta, 2020ko ekitaldiko udalaren egoera-orri finantzarioetan islatutako jarduerak, finantza-eragiketak eta informazioa bat datoz aplikatu beharreko arauekin, alderdi esanguratsu guztietan.

V. Egoera-orri finantzario bateratuak

V.1. 2020ko ekitaldiko aurrekontuaren likidazio-egoera bateratua

(Udala eta erakunde autonomoak)

Gastu-aurrekontuaren betetzea Sailkapen ekonomikoa

|  |  |  |  |  |  |  |  |
| --- | --- | --- | --- | --- | --- | --- | --- |
| Gastuak | Hasierako kreditua | Aldak. | Behin betikokreditua | Aitortutakobetebeharrak | Ordainketak  | Betetzea (%) | Ordainketak (%)  |
| 1. Langileak | 96.021.009 | 8.858.760 | 104.879.768 | 104.262.953 | 104.036.604 | 99 | 100 |
| 2. Ondasun arruntak | 72.607.256 | 2.017.578 | 74.624.835 | 69.216.231 | 53.974.675 | 93 | 78 |
| 3. Finantza-gastuak | 775.000 | 0 | 775.000 | 523.632 | 523.632 | 68 | 100 |
| 4. Transf. arruntak | 11.314.816 | 2.016.522 | 13.331.338 | 12.568.460 | 11.413.613 | 94 | 91 |
| 6. Inbertsioak | 2.394.200 | 19.114.481 | 21.508.681 | 13.044.618 | 8.137.318 | 61 | 62 |
| 7. Kapital transf. | 25.000 | 1.763.475 | 1.788.475 | 1.760.205 | 853.857 | 98 | 49 |
| 8. Finantza-aktiboak | 277.200 | 0 | 277.200 | 204.312 | 184.809 | 74 | 90 |
| 9. Finantza-pasiboak | 8.814.000 | 0 | 8.814.000 | 8.803.707 | 8.803.707 | 100 | 100 |
| Guztira | 192.228.481 | 33.770.816 | 225.999.297 | 210.384.118 | 187.928.215 | 93 | 89 |

Diru-sarreren aurrekontuaren betetzea. Sailkapen ekonomikoa

|  |  |  |  |  |  |  |  |
| --- | --- | --- | --- | --- | --- | --- | --- |
| Diru-sarrerak | Hasierako aurreikuspena | Aldak. | Behin betiko aurreikuspena | Aitortutakoeskubideak | Kobrantzak | Gauzatua (%) | Kobrantzak (%)  |
| 1. Zuzeneko zergak | 53.836.000 | 0 | 53.836.000 | 56.663.891 | 52.574.052 | 105 | 93 |
| 2. Zeharkako zergak | 6.073.573 | 0 | 6.073.573 | 8.561.516 | 7.973.363 | 141 | 93 |
| 3. Tasak, prezio publikoak eta beste diru-sarrera batzuk | 28.792.600 | 0 | 28.792.600 | 33.884.102 | 27.137.401 | 118 | 80 |
| 4. Transferentzia arruntak | 97.979.408 | 4.777.417 | 102.756.825 | 115.285.283 | 115.176.070 | 112 | 100 |
| 5. Ondare-sarrerak eta herri-aprobetxamenduak | 2.930.500 | 0 | 2.930.500 | 2.716.637 | 1.852.848 | 93 | 68 |
| 6. Inbertsio errealak besterentzea | 0 | 2.812.447 | 2.812.447 | 2.797.056 | 2.797.056 | 99 | 100 |
| 7. Kapital-transferentziak | 2.239.200 | 5.793.347 | 8.032.547 | 6.684.472 | 6.053.879 | 83 | 91 |
| 8. Finantza-aktiboak | 377.200 | 11.573.700 | 11.950.900 | 179.082 | 49.173 | 1 | 27 |
| 9. Finantza-pasiboak | 0 | 8.813.905 | 8.813.905 | 0 | 0 | 0 | 0 |
| Guztira | 192.228.481 | 33.770.816 | 225.999.297 | 226.772.039 | 213.613.842 | 100 | 94 |

V.2. 2020ko ekitaldiko aurrekontu-emaitza bateratua

(Udala eta erakunde autonomoak)

|  |  |  |
| --- | --- | --- |
| Kontzeptua | 2019 | 2020 |
| Aitortutako eskubide garbiak | 215.880.872 | 226.772.039 |
| Aitortutako betebehar garbiak | -204.328.890 | -210.384.118 |
| Aurrekontu-emaitza | 11.551.982 | 16.387.921 |
| Doitzeak |   |   |
| Finantzaketaren desbideratze positiboa | -3.586.515 | -5.697.188 |
| Finantzaketaren desbideratze negatiboa | 1.657.124 | 1.610.665 |
| Diruzaintzako gerakinarekin finantzatutako gastuak | 3.064.062 | 6.772.240 |
| Aurrekontu-emaitza doitua | 12.686.654 | 19.073.637 |

V.3. 2020ko ekitaldiko diruzaintzako gerakinaren egoera-orria

(Udala eta erakunde autonomoak)

|  |  |  |  |
| --- | --- | --- | --- |
| Kontzeptua | 2019 | 2020 | Aldea (%)  |
| ***(+) Kobratzeko dauden eskubideak*** | ***50.444.932*** | ***51.013.768*** | ***1*** |
| (+) Diru-sarreren aurrekontua: uneko ekitaldia | 14.078.455 | 18.113.324 |   |
| (+) Diru-sarreren aurrekontua: itxitako ekitaldiak | 51.785.608 | 48.908.298 |   |
| (+) Aurrekontuz kanpoko diru-sarrerak | 242.749 | 247.042 |   |
| (+) Ordainketen itzulketak | 124 |  2.755 |   |
| (-) Nekez kobratzeko eskubideak | -15.633.934 | -16.218.081 |   |
| (-) Aplikatzeko dauden diru-sarrerak | -28.070 | -39.570 |  |
| ***(-) Ordaintzeko dauden betebeharrak*** | ***-63.604.236*** | ***-65.949.274*** | ***4*** |
| (-) Gastuen aurrekontua: uneko ekitaldia | -21.157.126 | -27.368.775 |  |
| (-) Gastuen aurrekontua: itxitako ekitaldiak | -32.696.086 | -28.420.318 |  |
| (-) Aurrekontuz kanpoko gastuak | -9.615.374 | -10.000.096 |  |
| (-) Egiteke dauden itzulketak | -142.628 | -172.826 |  |
| (+) Aplikatzeke dauden gastuak | 6.978 | 12.741 |  |
| ***(+) Diruzaintzako funts likidoak*** | ***66.434.589*** | ***88.808.665*** | ***22*** |
| ***(+) Finantzaketaren desbideratze metatu negatiboak*** | ***22.087.207*** | ***22.332.195*** | ***1*** |
| **Diruzaintzako gerakina, guztira** | **75.362.490** | **88.205.353** | ***17*** |
|  Atxikitako finantzaketa duten gastuen diruzaintzako gerakina | 25.195.458 | 28.743.242 | *14* |
|  Diruzaintzako gerakina, baliabide atxikiak direla-eta | 28.252.109 | 23.878.313 | *-15* |
|  Diruzaintzako gerakina, gastu orokorretarakoa | 21.915.014 | 35.583.808 | *62* |

V.4. Egoeraren balantze bateratua 2020ko abenduaren 31n

(Udala, erakunde autonomoak eta Comiruña SA eta Pamplona Centro Histórico SA udal enpresak)

|  |  |  |  |  |  |  |  |
| --- | --- | --- | --- | --- | --- | --- | --- |
|   | Deskribapena | 2019. urtea | 2020. urtea |   | Deskribapena | 2019. urtea | 2020. urtea |
|  ***A*** | ***Ibilgetua*** | ***1.237.525.109*** | ***1.245.639.376*** | ***A*** | ***Funts berekiak*** | ***1.255.822.111*** | ***1.071.889.266*** |
| 1 | Ibilgetu materiala | 557.447.025 | 558.482.841 | 1 | Ondarea eta erreserbak | 806.536.336 | 634.882.945 |
| 2 | Ibilgetu ez-materiala | 22.732.270 | 22.803.734 | 2 | Ekitaldiko emaitza ekonomikoa (etekina) | 25.512.242 | 31.539.991 |
| 3 | Erabilera orokorrerako azpiegiturak eta ondasunak | 648.815.254 | 655.286.264 | 3 | Kapitaleko dirulaguntzak | 423.773.533 | 405.466.330 |
| 4 | Herri-ondasunak | 0 | 0 | ***B*** | ***Arriskuetarako eta gastuetarako hornidurak*** | ***0*** | ***213.378.578*** |
| 5 | Ibilgetu finantzarioa | 8.530.560 | 9.066.537 | 4 | Hornidurak  | 0 | 213.378.578 |
|  ***B*** | ***Zenbait ekitalditan banatu beharreko gastuak*** | ***0*** | ***0*** | ***C*** | ***Epe luzeko hartzekodunak*** | ***60.522.352*** | ***52.634.159*** |
| 6 | Deuseztatu beharreko gastuak | 0 | 0 | 4 | Jesapenak, maileguak eta jasotako fidantzak eta gordailuak | 60.522.352 | 52.634.159 |
|  ***C*** | ***Zirkulatzailea*** | ***112.364.405*** | ***128.780.098*** | ***D*** | ***Epe laburreko hartzekodunak*** | ***33.545.051*** | ***36.517.471*** |
| 7 | Izakinak | 9.618.183 | 10.331.398 | 5 | Aurrekontu itxietako eta aurrekontuz kanpoko hartzekodunak | 33.516.981 | 36.477.901 |
| 8 | Zordunak | 34.227.022 | 35.965.273 | 6 | Aplikatzeko dauden partidak eta aldizkatzearen ondoriozko doitzeak | 28.070 | 39.570 |
| 9 | Finantza-kontuak | 68.511.462 | 82.465.144 |   |   |   |   |
| 10 | Finantza eg. iragankorrak, aplikatzeko dauden aldizkatze-doitzeak | 7.738 | 18.283 |   |   |   |   |
| 11 | Aplikatzeko dagoen emaitza (ekitaldiko galera) | 0 | 0 |   |   |   |   |
|   | Aktiboa, guztira | 1.349.889.514 | 1.374.419.474 |   | Pasiboa, guztira | 1.349.889.514 | 1.374.419.474 |

VI. Konklusioak eta gomendioak

Egindako fiskalizazioaren atal gisa, ondoren ohar eta iruzkin batzuk gehitu ditugu, bai eta Ganbera honen ustez fiskalizazio txosten honen hartzaile eta erabiltzaileentzat interesgarri gerta daitekeen informazio gehigarriren bat ere.

Orobat, fiskalizazio-txostenaren gaineko iritziaren salbuespenei buruzko informazio xehea gehitu da.

Halaber, txostenak jasotzen ditu Ganbera honen ustez udalaren eta haren mendeko erakundeen kudeaketa ekonomiko-administratiboa hobetzeko beharrezkoak diren gomendioak.

Aipatzekoa da ikuskatutako ekitaldian gertatutako COVID-19aren osasun-krisiaren ondoriozko salbuespenezko egoera. Krisi horrek tokiko administrazio-kudeaketa egokitzeko prozesu garrantzitsua ekarri zuen, eta hainbat prozedura geldiarazi edo moteldu ditu udaleko hainbat arlotan.

VI.1. Aurrekontu orokorra

Udalaren eta haren erakunde autonomoen 2020rako hasierako aurrekontu bateratuak, 2019ko aurrekontuaren luzapenak, 192,23 milioiko gastu eta diru-sarreren hasierako aurreikuspenak zituen.

33,77 milioiko aurrekontu-aldaketa batzuk eginda —hasierako kredituen ehuneko 18 egiten dute—, behin betiko aurreikuspenak 226 milioikoak izan ziren. Aldaketen ehuneko 57 inbertsio errealen 6. kapituluari dagozkio.

*Aurrekontu-likidazioa*

2020an gastuak 210,38 milioi izan ziren, ehuneko 93ko exekuzio-mailarekin. Gastu horiek 2019koak baino ehuneko hiru handiagoak izan ziren.

Diru-sarrerei dagokienez, 2020an 226,77 milioiko eskubideak aitortu ziren, behin betiko aurreikuspenen ehuneko 100eko egikaritze-mailarekin. Aurreko urtearekin alderatuta, diru-sarrerak ehuneko bost igo dira.

Taula honetan ageri dira udalaren eta haren erakunde autonomoen gastuen xedea eta finantzaketa, ehunekotan:

|  |  |  |  |
| --- | --- | --- | --- |
| Gastuaren izaera | Ehunekoa | Finantzatze-iturria | Ehunekoa |
| Langileak | 50 | Tributu bidezko diru-sarrerak | 37 |
| Bestelako gastu arruntak | 39 | Transferentziak | 54 |
| Inbertsio errealak | 6 | Ondare bidezko diru-sarrerak eta bestelako diru-sarrerak | 9 |
| Kapital-transferentziak | 1 |  |  |
| Finantza-aktiboak eta -pasiboak | 4 |   |   |

Gastu arruntek gastu guztien ehuneko 89 egiten dute. Pertsonal-gastuak gastatutako guztiaren ehuneko 50 dira, inbertsioak ehuneko sei eta ehuneko lau finantza-aktibo eta -pasiboei dagozkie.

Diru-sarreretan, tributu-jatorrikoek guztizkoaren ehuneko 37 egiten dute, eta transferentziek, ehuneko 54. Gainerako ehuneko bederatzitik ehuneko handiena prezio publikoei eta bestelako sarrerei dagokie.

Jarraian, 2019ko eta 2020ko ekitaldietako aurrekontu-likidazioarekin lotutako adierazle-multzo baten konparazioa erakutsiko dugu:

|  |  |  |  |
| --- | --- | --- | --- |
| Adierazleak | 2019 | 2020 | Aldea (%) |
| Aitortutako eskubideak, guztira | 215.880.872 | 226.772.039 | 5 |
| Aitortutako betebeharrak, guztira | 204.328.890 | 210.384.118 | 3 |
| Diru-sarrera arruntak (1. kapitulutik 5.era) | 207.873.204 | 217.111.429 | 4 |
| Funtzionamendu-gastuak (1., 2. eta 4. kapituluak) | 180.083.987 | 186.047.644 | 3 |
| Kapitaleko diru-sarrerak | 7.855.254 | 9.481.528 | 21 |
| Kapitaleko gastuak | 14.714.793 | 14.804.823 | 1 |
| Saldo ez-finantzarioa | 20.342.234 | 25.216.858 | 24 |
| Aurrekontu-emaitza doitua | 12.686.654 | 19.073.637 | 50 |

Aurreko bilakaeratik, honako hau nabarmendu behar dugu:

* Sarrera arruntak ehuneko lau gehitu dira eta kapitalekoak ehuneko 21. Hala ere, kopuru absolutuetan, transferentzia arruntek izan dute hazkunderik handiena. 11 milioitan handitu dira, COVID-19aren pandemiaren beharrei aurre egiteko toki entitateei ordaindutako ezohiko funtsaren, gizarte zerbitzuen eta berdintasunaren arloko dirulaguntzen gehikuntzaren eta aurreko urteetako montepioaren finantzaketari buruzko epaiaren betearazpenak eragindako erregularizazioaren ondorioz.
* Aitortutako gastuak eta funtzionamendu-gastuak ehuneko hiru gehitu dira, eta kapital-gastuak ia ez dira aldatu. Termino absolutuetan, gastuen guztizko hazkundea sei milioi ingurukoa izan da.
* Aurrekontuaren emaitza doitua, 19,07 milioikoa, ehuneko 50 handitu da 2019arekin alderatuta, balio absolututan 6,39 milioiko igoerarekin.

VI.2. Udalaren eta haren erakunde autonomoen egoera ekonomiko-finantzario finkatua 2020-12-31n

Taula honetan, 2020ko ekitaldiko adierazle ekonomiko-finantzario batzuk eta aurreko ekitaldikoekin alderatzen dira:

|  |  |  |  |
| --- | --- | --- | --- |
| Adierazleak | 2019 | 2020 | Aldea (%) |
| Aurrezki gordina | 27.789.218 | 31.063.785 | 12 |
| Finantza-zama | 9.388.043 | 9.327.339 | -1 |
| Aurrezki garbia | 18.401.174 | 21.736.446 | 18 |
| Finantza-zamaren indizea | % 4,5 | % 4,3 | -5 |
| Aurrezki gordinek diru-sarrera arrunten gainean zenbat egiten duten (%) | 13 | 14 | 7 |
| Zor bizia | 54.756.268 | 45.952.561 | -16 |
| Zorpetze-maila (zor bizia/diru-sarrera arruntak) | % 26 | % 21 | -20 |
| Gastu orokorretarako diruzaintza-gerakina | 21.915.014 | 35.583.808 | 62 |
| Autonomia fiskala (tributuak/aitortutako eskubide garbiak) | % 42 | % 37 | -12 |
| Kobratzea zalantzazkoa den zordunen indizea (kobratzea zalantzazkoa den zordunen saldoa/kobratzeko dauden zordunak)\*100 | % 24 | % 24 | 0 |

Aurreko taulatik, honako alderdi hauek aipatu behar ditugu:

* 2020an aurrezpen garbia 21,74 milioikoa izan zen, eta finantza-karga 9,33 milioikoa izan zen. Adierazten du udalak nahikoa baliabide arrunt sortu zituela funtzionamendu-gastuei eta finantza-kargari aurre egiteko; azken horrek ehuneko bat egin zuen behera, eta horrek, diru-sarrera arrunten gehikuntzarekin batera, funtzionamendu-gastuena baino proportzio handiagoan, aurrezki garbia ehuneko 18 handitzea eragin zuen.
* Zor bizia 45,95 milioikoa da, eta ehuneko 16 murriztu da aurreko urtearen aldean; zorpetze-maila diru-sarrera arrunten ehuneko 21ekoa da, eta aurreko urtean, berriz, ehuneko 26koa.
* Gastu orokorretarako diruzaintzako gerakina, 35,58 milioiko zenbateko positiboarekin, ehuneko 62 handitu da 2019arekin alderatuta.

**Azken batean,** udalaren finantza-egoera oso onbideratuta dago, aurrezki gordinaren eta garbiaren adierazle positiboekin (31,06 eta 21,74 milioi, hurrenez hurren) eta ehuneko 21eko zorpetze-mailarekin. Era berean, gastu orokorretarako diruzaintzako gerakina 35,58 milioikoa da, eta aurreko ekitaldiarekiko nabarmen handitu da. Adierazle horiek guztiek 2011n hasi eta gaur egunera arteko bide positiboa berresten dute, 2017ko ekitaldian izan ezik, orduan atzerakada gertatu baitzen.

VI.3. Aurrekontu-egonkortasuneko eta finantza-iraunkortasuneko helburuak betetzea

Aurrekontu-egonkortasunari eta Finantza-iraunkortasunari buruzko apirilaren 27ko 2/2012 Lege Organikoa aplikatzearen eraginetarako, Kontabilitate Nazionaleko SEC 2010 irizpideei jarraituta, honako erakunde hauek jotzen dira tokiko administrazio publikotzat: udala bera, erakunde autonomoak, merkatukoak ez diren udal sozietateak (Pamplona Centro Histórico SA eta Animsa) eta Gayarre Antzokia Fundazioa.

2020ko urriaren 20an, Diputatuen Kongresuak, Ministroen Kontseiluak urriaren 6an hartutako erabakiaren ondoren, ezohiko larrialdi-egoera bat zegoela ikusi zuen, eta baldintza hori ezarrita dago LOEPSFren 11.3 artikuluan.

Neurri horrek berekin dakar eraginik gabe uztea egonkortasunaren eta zor publikoaren helburuak, eta gastu-araua ez aplikatzea 2020. eta 2021. urteetan. Zorpetze-eragiketak baimentzeko prozedurak bere horretan jarraitzen du, nahiz eta 2020an udalaren administrazio publikoaren sektoreak ez duen beste zor-eragiketarik hitzartu.

Era berean, merkataritza-zorraren iraunkortasuna betetzeari buruzko betebeharrak mantentzen dira. Egiaztatu dugu bete egin dela, ez baita gainditu berankortasunari buruzko araudian aurreikusitako 30 eguneko gehieneko epea.

Hornitzaileei ordaintzeko batez besteko epea

|  |  |
| --- | --- |
|  | Hornitzaileei ordaintzeko batez besteko epea |
| Lehenengo hiruhilekoa | 26,58 |
| Bigarren hiruhilekoa | 28,50 |
| Hirugarren hiruhilekoa | 29,24 |
| Laugarren hiruhilekoa | 22,16 |

Iturria: Ogasuneko eta Administrazio Publikoetako Ministerioak argitaratutako datuak.

VI.4. Aurreko ekitaldietako gomendioen jarraipena

Honako gomendio hauek betetzen direla egiaztatu dugu:

* Balantzean sartu da udal montepioko sistematik eratorritako etorkizuneko betebeharren gaineko hornidura, 212,8 milioikoa.
* Espedientean justifikatu da Estatuko Aurrekontu Orokorren Legean Enplegu Publikoaren Eskaintzan sartutako lanpostuetarako ezarritako baldintzak betetzen direla, bai birjarpen-tasari dagokionez, bai enplegua egonkortzeari dagokionez.

Lehentasunezkotzat jotzen dugu 2019ko ekitaldiko fiskalizazioan eta aurrekoetan emandako gomendio hauek betetzea, oraindik bete gabe baitaude:

* *Kontu-hartzailetzaren barne kontrola areagotzea, kudeaketa ekonomikoa hobetzeko beharrezkoa eta ezinbestekoa den tresna baten gisara, eta hura ezartzea Nafarroako Toki Ogasunei buruzko 2/1995 Foru Legean ezarritako hedadurarekin. Hau da, erabateko fiskalizazioa egitea aurrez fiskalizazio mugatua egin zaien eta udalaren diru-sarreren barne-kontrola pasa duten gastuen lagin bati buruz kontrol finantzarioa eta eraginkortasunaren kontrola egitea.*
* *Osoko Bilkurak erabakitzea, kudeaketa prozesuan daukaten garrantziari erreparatuta, zein alderdi egiaztatuko diren eduki ekonomikoa duten ekintzen, dokumentuen edo espedienteen aldez aurretiko kontu-hartzailetza egiterakoan.*
* *“2018. eta 2019. urteetarako Iruñeko Udaleko eta haren erakunde autonomoetako funtzionarioen eta langile kontratatuen lan-baldintzei buruzko Akordioa” berrikustea, 2020an aplikatua, eta itunak udalaren eskumeneko gaietara mugatzea.*

VI.5. Kudeaketa-alor garrantzitsuak

*VI.5.1. Alderdi orokorrak*

2020ko aurrekontu-proiektua ez zen onetsi, eta, horretarako, aurreko ekitaldikoa luzatu egin zen, 2019ko abenduaren 30eko Alkatetzaren Ebazpenaren bidez. Luzapen espedienteak aurrekontu-kudeaketari buruzko 270/1998 Foru Dekretuan aurreikusitako baldintzak betetzen ditu.

2020koaurrekontuen likidazioa Alkatetzaren ebazpen bidez onetsi zen, 2021eko apirilaren 29an.

Kontu Orokorrari buruz egindako berrikuspenetik, honako hau adierazi nahi dugu:

* “Likidazioan dagoen Iruñeko Udalaren Energia Operadorea SL” sozietatea 2020ko azaroaren 27ko Batzar Orokor Unibertsalaren erabakiaren bidez likidatu eta desegin zen behin betiko. Erabaki horretan likidazioaren azken balantzea onesten da, eta aktibo guztien jabetza udalari transferitzea.
* Esku-hartzeak ez du eragozpenik jarri 2020an.
* Kanpoko profesionalek ikuskatu dituzte Haur Eskolak eta Hirigintza Gerentzia erakunde autonomoen, Gayarre Antzokia fundazioaren eta udalaren partaidetza nagusia duten enpresa publikoen (Comiruña SA, Pamplona Centro Histórico SA, Animsa eta Mercairuña SA) 2020ko kontuak, eta aldatu gabeko finantza-iritzia aurkeztu dute guztiek.
* Hirigintzako Gerentziako kanpo-auditoreen txostenaren arabera, oraindik ez dira aplikatu behin betiko likidazioa eta kontabilitate-itxiera ekitaldi-itxieran egiteke duten poligonoei buruzko gomendioak.

Legeria betetzeari buruzko auditoretzari dagokionez, honako hau da iritzia:

a) Langileen arloari dagokionez, ondorioztatzen da, oro har, erakunde autonomoetan, enpresa publikoetan eta Fundazioan aplikatu beharreko araudia betetzen dela.

b) Aurrekontuen kudeaketari dagokionez, oro har, erakunde autonomoetan, enpresa publikoetan eta Fundazioan aplikatu beharreko araudia betetzen dela ondorioztatu da.

c) Kontratazio administratiboei dagokienez, honako gorabehera hauek aurkitu ditugu:

* Haur Eskoletan, aurreko adjudikaziodunak garbiketa-produktuen hornidura eskaintzen jarraitu du dagokion kontratazio-espedientea egin gabe (43.823 euro), baina urte amaieran zegokion lizitazioa hasita zegoen eta 2021eko martxoan esparru-akordioa adjudikatu zen.
* Comiruña SA sozietatean 15.000 eurotik gorako ondasun eta zerbitzuak erosi dira, eta ez dago jasota dagokion lizitazio-prozedura (22.569 euro).
* Azkenik, Gayarre Antzerkia Fundazioak bi kontratu ditu mugaeguneratuta (180.000 euro), nahiz eta horietako bat lizitazio-prozesuan dagoen txostenaren datan.

Gomendatzen dugu:

* *Aurrekontua, aurrekontu-likidazioa eta kontu orokorra legez ezarritako epeetan onestea.*
* *Mendeko erakundeen kontratazioetan kontrola indartzea, lizitazio berrien plangintza egokia eginez.*
* *Bukatutako poligonoak ixtea eta behin betiko likidatzea.*

*VI.5.2. Langile-gastuak*

Udaleko langileen gastuak 94,94 milioikoak izan ziren, behin betiko kredituen % 99. Ekitaldian sortutako gastu guztien ehuneko 46 dira, eta aurreko ekitaldiarekiko ehuneko sei gehitu ziren.

Aurreko ekitaldikoekiko alderatzea taula honetan azaltzen dugu:

|  |  |  |  |  |
| --- | --- | --- | --- | --- |
| Aurrekontu-partida | 2019ko AGB | 2020ko AGB | Aldea | Aldea (%) 20/19 |
| Gobernu-organoen oinarrizko ordainsariak eta beste ordainsari batzuk | 991.862 | 1.060.155 | 68.293 | 7 |
| Behin-behineko langileen oinarrizko ordainsariak eta bestelako ordainsariak | 2.078.795 | 2.287.612 | 208.817 | 10 |
| Funtzionarioen oinarrizko ordainsariak eta administrazio-kontratua | 28.426.240 | 32.430.258 | 4.004.018 | 14 |
| Funtzionarioen eta administrazio-kontratudunen ordainsari osagarriak | 14.697.667 | 14.400.887 | -296.780 | -2 |
| Langile lan-kontratudun finkoen ordainsariak | 1.277.856 | 1.308.134 | 30.279 | 2 |
| Aldi baterako langile lan-kontratudunen ordainsariak | 6.238.355 | 6.786.939 | 548.584 | 9 |
| Kuota sozialak | 13.132.258 | 13.363.792 | 231.534 | 2 |
| Pentsioak eta gizarte zerbitzuak | 22.134.529 | 22.550.904 | 416.375 | 2 |
| Langileen gizarte gastuak | 302.746 | 303.852 | 1.106 | 0 |
| Familia-osagarria | 443.972 | 443.254 | -718 | 0 |
| Guztira | 89.724.279 | 94.935.786 | 5.211.507 | 6 |

Azpimarratzekoa da funtzionarioen oinarrizko ordainsarien ehuneko 14ko igoera, batez ere 2019ko abuztuan administrazioko langile kontratatuei gradua ordaintzen hasi zitzaielako. 2020an urte osoan ordaindu zen, lau urteko atzerapenak erregularizatzeaz gain. Ordainketa horrek aurreko ekitaldian baino 3,24 milioi gehiagoko gastu aitortua ekarri du.

Bestalde, handitu egin da aldi baterako lan-kontratuko langileen ordainsarien partida, tailer-eskoletako ikasleak kontratatzeagatik, haien prestakuntza-programaren bigarren etaparen esparruan. Halaber, jarduera txikiagoak eragindako gastu-murrizketak gertatu dira, COVID-19aren pandemia dela eta, enplegu sozial babestuko programetan eta sanferminetan.

Aurreko urteetan bezala, pentsioen eta gizarte-prestazioen gastuak ehuneko bi egin du gora, erretiroko batez besteko pentsioak gora egin duelako.

*Alderdi orokorrak*

Egiaztatu dugu, oro har, nominako ordainsari-kontzeptuak behar bezala egozten zaizkiola aurrekontuari.

Langileen gastuen barne-kontrolari dagokionez, Ganbera honek aurreko txostenetan behin eta berriz adierazi duen bezala, udalak ez du nominaren aurretiko esku-hartzerik egin, ez eta geroko kontrolik ere.

Horri dagokionez, 2020ko Kontu Orokorraren esku-hartze txostenak kontrol hori ez egiteko arrazoiak azaltzen ditu, gaur egungo barne-prozedurek kontrol hori egitea eragozten dutenarekin lotuta daudenak.

*Plantilla organikoa*

Iruñeko Udalaren Oroitidazkian dagoen informazioaren arabera, hauek dira plantillako lanpostuak 2020ko ekitaldia ixtean:

|  |  |
| --- | --- |
| Langileak |  Udala |
| **Plantillako lanpostuak**  | **1.625** |
| Lanpostu beteak | 874 |
| Lanpostu hutsak |  751 |
| Lanpostu hutsak, lanpostu guztiekiko (%) |  46 |
| Betetako lanpostu hutsak |  600 |
| Betetako lanpostu hutsak (%) |  80 |
| Bete gabeko lanpostu hutsak |  151 |
| Bete gabeko lanpostu hutsak (%) |  20  |

2020an, plantillako lanpostu guztien ehuneko 46 hutsik daude; horietatik ehuneko 80 aldi baterako beteta daude, eta gainerakoek, ehuneko 20k, bete gabe jarraitzen dute. Azken batean, aldi baterako kontratazioaren ehunekoa, mugagabe ez-finkoak barne, ehuneko 41ekoa da ekitaldia ixtean.

Plantillako lanpostuen araubide juridikoa honako hau da:

|  |  |  |
| --- | --- | --- |
| Sailkapena | 2019 | 2020 |
| Izendapen libreko langileak | 41 | 43 |
| Funtzionarioak | 1.356 | 1.346 |
| Lan-kontratudun langileak | 232 | 236 |
| Guztira  | 1.629 | 1.625 |

Plantillako 1.625 lanpostuetatik, ehuneko 83 funtzionario-erregimenekoak dira, ehuneko 14 lan-erregimenekoak, eta gainerako ehuneko hiru behin-behineko langileak dira, funtzionarioen arteko izendapen askeko lanpostuak barne.

Honako hau da plantillaren banaketa, udal alorren arabera:

|  |  |  |
| --- | --- | --- |
|  Udalaren alorra | Lanpostu kopurua | Guztizkoaren gaineko portzentajea |
| Herritarraren Segurtasuna | 498 | 31 |
| Gizarte Zerbitzuak, Komunitate Ekintza eta Kirola | 411 | 25 |
| Proiektu Estrategikoak, Mugikortasuna eta Jasangarritasuna | 177 | 11 |
| Hezkuntza, Herritarren Partaidetza eta Gazteria | 166 | 10 |
| Zerbitzu Orokorrak | 142 | 9 |
| Hirigintza, Etxebizitza eta Osasuna | 124 | 8 |
| Kultura eta Berdintasuna | 52 | 3 |
| Gobernu Estrategikoa, Merkataritza eta Turismoa | 43 | 3 |
| Alkatetza  | 12 | 1 |
| Guztira | 1.625 | 100 |

Egin den berrikuspenetik honako alderdi hauek azpimarratu behar ditugu:

* Udalak onetsi egin zuen plantilla organikoa, Toki Administrazioari buruzko Foru Legean (aurrerantzean, TAFL) xedatutakoaren arabera, eta 2020ko apirilaren 15eko 78. NAOn argitaratu zen behin betiko onespena. Ondoren, plantillaren aldaketa bat onetsi zen, honako hau, hain zuzen:

Haur eta Familien Prebentziorako koordinatzaile buruaren lanpostua sortzea, Tokiko Gobernu Batzarrak 2020ko azaroan hartutako erabakiaren bidez egina eta NAOn argitaratua. Lanpostu berri horri errekurtsoa jarri zaio Nafarroako Administrazio Auzitegian (NAA), eta hark ebatzi du Tokiko Gobernu Batzarrak ez duela eskumenik plantilla organikoa aldatzeko, eta, beraz, lanpostuaren sorrera ez datorrela bat zuzenbidearekin. Udalak administrazioarekiko auzi-errekurtsoa jarri du ebazpenaren aurka, eta oraindik ebatzi gabe dago.

* Plantilla modu inplizituan aldatu da oposizio mugatu bidezko sustapen-prozedura baten bidez, 26 ikuskatzaile-laguntzaile lanpostu (D maila) Hiri Kontserbazioko Ikuskapeneko ofizial (C maila) bihurtuz. Onetsitako plantillak prozedura horiek aurreikusten ditu, baina modu orokorrean bakarrik, lanpostu berriak sortu gabe eta sortu beharreko lanpostu kopurua zehaztu gabe.

*Lan-eskaintza publikoa eta aldi baterako enplegua berrezartzeko eta egonkortzeko tasaren azterketa*

2020ko lan-eskaintza publikoaren (LEP aurrerantzean) egoera aztertu dugu, enplegua berrezartzeko eta egonkortzeko tasei dagokienez. Udalak 2020rako LEPa onetsi zuen Tokiko Gobernu Batzarraren erabakiaren bidez, 2020ko abenduaren 24ko NAOn argitaratua.

Horiek aztertuta, alderdi hauek nabarmentzen ditugu:

* LEPak 119 lanpostu biltzen ditu guztira; birjartze-tasa gisa 40 lanpostu zenbatzen dira, eta aldi baterako enplegua egonkortzeko tasa gisa 79 lanpostu.

Egiaztatu dugu, oro har, birjarpen-tasa gisa sartutako lanpostuek Estatuko Aurrekontu Orokorren Legeak (aurrerantzean, EAOL) ezarritako baldintzak betetzen zituztela LEPean sartzeko. Hala ere, 2019ko LEPean sartutako lanpostu bat antzeman dugu, eta, beraz, ez luke 2020an egon behar.

Aldi baterako enpleguaren egonkortze-tasari dagokionez, aurreko hiru urteetan lanpostua betetzeko baldintza egiaztatu dugu, eta kasu guztietan betetzen da.

Hala ere, giza baliabideen arloak jakinarazi duenez, egonkortze-tasaren arabera eskain daitezkeen lanpostu gehiago egon arren, ez dira sartu, aldez aurreko azterketa bat egitea komeni delako eta deialdiak denboran zehar banatu behar direlako, hautaketa-prozesuen kudeaketa egiteko dagoen gaitasuna kontuan hartuta.

* 2016-2020 LEParen jarraipena egin dugu, eta ekitaldi-itxieran honako hau da haien egoera:

|  |  |  |  |  |  |  |
| --- | --- | --- | --- | --- | --- | --- |
| Egoera (lanpostuak) | 2016 | 2017 | 2018 | 2019 | 2020 | Guztira |
| Iraungita | 3 | - | - |  - | - | 3 |
| Gauzatua | 10 | 22 | 9 | 23 | - | 64 |
| Egiten ari da | - | 11 | - | 12 | 25 | 48 |
| Gauzatzen, aurrerapenik gabe | 1 | 4 | 2 |  7 | - | 14 |
| Egin gabe dago | - | 2 | 5 | 91 | 94 | 192 |
| Guztira | 14 | 39 | 16 | 133 | 119 | 321 |

Lanpostu guztien ehuneko 79 deitzeke edo gauzatze bidean daude 2020aren amaieran, eta horietatik ehuneko 90 azken bi LEPei dagozkie.

2019arekiko aldea honako taula honetan ikus daiteke:

|  |  |  |  |
| --- | --- | --- | --- |
| Egoera (lanpostuak) | 2019 | 2020 | 2019/2020 ald. |
| Iraungita | 3 | 3 | - |
| Gauzatua | 34 | 64 | 30 |
| Egiten ari da | 50 | 48 | -2 |
| Gauzatzen, aurrerapenik gabe |  29 | 14 | -15 |
| Egin gabe dago | 89 | 192 | 103 |
| Guztira | 205 | 321 | 116 |

2020an, 2019an hasitako 30 udaltzain lanpostuko prozesu bakarra amaitu da.

Bestalde, kontuan hartuta deialdi bakoitzak antzeko lan-karga dakarrela, bete beharreko lanpostu kopurua edozein dela ere, 2016-2020 LEPetatik eratorritako deialdiak aztertu ditugu, eta haien egoera 2020rako itxieran honako hau da:

|  |  |  |  |
| --- | --- | --- | --- |
| Egoera (deialdia) | 2019ko egoera | 2020ko egoera | 2019/2020 aldea |
| Gauzatua | 3 |   4 | 1 |
| Egiten ari da | 4 | 5 | 1 |
| Gauzatzen, aurrerapenik gabe | 5 |  6 | 1 |
| Egin gabe dago | 52 | 65 | 13 |
| Guztira | 64 | 80 | 16 |

2016-2020 LEPek eraginen lituzketen 80 hautaketa-prozesuetatik, ehuneko 81 oraindik deitu gabe daude.

2020an ez da aurrerapen nabarmenik egin deitutako eta deitzeko dauden hautaketa-prozesuetan, 2020ko LEParen ondorioz azken horiek izan duten gorakada izan ezik. Hori, neurri handi batean, pandemiaren ondoriozko egoerarekin lotu daiteke. 2021ean nolabaiteko hobekuntza antzeman da, bi prozesu amaitu eta hamar hasi baitira guztira abuztura arte. Hala ere, oraindik prozesu asko daude egiteke.

*Deialdien lagina berrikustea*

2020an egindako lau langile-deialdi berrikusi ditugu, eta, oro har, aplikatzekoa den araudiaren arabera garatu dira. Hala ere, honako alderdi hauek nabarmentzen ditugu:

* Hiri-kontserbazioko ikuskapeneko ofizialaren 31 lanpostuko deialdian, Estatutu Publikoaren testu bateginaren 15.6 artikuluan salbuespenez aurreikusitako prozedura murriztua erabili da, eta espedientean ez dago jasota prozedura hori erabili izanaren justifikaziorik.
* Deialdi mugatu horretan ez ziren aldez aurretik plantilla organikoan sortu deialdirako aurreikusita zeuden lanpostuak.
* Udaltzain izateko 30 lanposturen deialdian akatsak antzeman dira prozesuko dokumentazioan, batez ere epaimahaiak hartutako erabaki guztiak aktan jasotzeari dagokionez.
* Aztertutako deialdietan ez dago deialdiari eta deialdiaren oinarri arautzaileei buruzko txosten juridikorik.

*Langile-gastuaren egiaztapenak*

* Langileek 2020ko iraileko nominari dagozkion oinarrizko soldata, osagarriak eta antzinatasuna direla-eta jasotako zenbatekoa berrikusi dugu. Honako hauek izan dira berrikusitako ordainsariak eta haien zenbatekoak:

|  |  |
| --- | --- |
| Kontzeptua | Zenbatekoa |
| Oinarrizko soldata | 2.248.160 |
| Lanpostuko osagarria | 363.375 |
| Berariazko osagarria | 233.173 |
| Bateraezintasuneko osagarria | 151.314 |
| Foru legeko osagarria | 119.630 |
| Arrisku bereziko osagarria | 58.617 |
| Irakaskuntzako osagarria | 28.312 |
| Dedikazio esklusiboko osagarria | 17.074 |
| Lanpostuko eginkizunen osagarria | 7.290 |
| Lanaldiaren luzapeneko osagarria | 851 |
| Zuzendaritza postuko osagarria | 538 |
| Bosturtekoak | 64.013 |
| Hirurtekoak | 13.806 |
| Iraila, guztira | 3.306.153 |

Zehazki, nominaren 14 kontzeptu aztertu eta berrikusi ditugu (foru legearen osagarria bi osagarri biltzen ditu), 1.775 pertsonari dagozkienak eta 3,31 milioiko guztizko zenbatekoarekin; zenbateko hori iraileko nomina osoaren ehuneko 82 da.

Oro har, udaleko langileek egoki jaso dituzte berrikusitako ordainsari-kontzeptuak, plantilla organikoan dagozkien lanpostuetarako ezarritakoaren arabera.

Hala ere, honako akats hauek aipatu behar ditugu:

* Plantillan irakaskuntza-osagarri gisa jasotako ordainsariak ordaintzen jarraitzen da, eta EPTBen hala jasota dagoen osagarria ez zaie udaleko langileei aplikatuko.
* Aldeak antzeman dira lanpostu-osagarrietan, batzuk onetsita egon arren plantilla organikoan behar bezala jasotzen ez direlako, eta beste batzuk kalkulu-akatsengatik, nahiz eta azken horiek dagoeneko konpondu diren.

Azkenik, graduaren ordainketa berrikusi da, 2020ko abuztuan egindako atzeraeraginezko ondorioekin. Udala 2019ko abuztutik aurrera hasi zen administrazio-kontratudunei kontzeptu hori ordaintzen, baina 2015eko urtarriletik aurrerako atzeraeraginezko ondorioekin aplikatzeagatik zor diren zenbatekoen ordainketa 2020ko abuztuan egin da.

Udalak emandako informazioaren arabera, 377 hartzaileri dagokie ordainsari hori, eta 2,75 milioiko kostua izan zuen guztira; horietatik 2,29 milioi ordainsari gordinari dagozkio, eta gainerakoa enpresak Gizarte Segurantzari egindako kotizazioari.

Ofizioz ordaindutako zenbatekoei buruzko azterketa masiboa egin dugu; zenbateko guztien ehuneko 86 dira eta 308 langileri dagozkie. Oro har, kalkulua zuzena da. Gainerako hartzaileei dagokienez, laginketa bidezko azterketa egin da eta, oro har, kalkulatutako eta ordaindutako ordainsariak zuzenak direla ondorioztatu dugu.

Azkenik, udalak aparteko orduak ordaintzen ditu, NAAk 2017ko azaroko ebazpenean eta 2018ko azaroko probidentzia ebazlean zehaztutako kalkulu-irizpideen arabera. Hala ere, geroago, Nafarroako Auzitegi Nagusiko Administrazioarekiko Auzien Salak, apelazio-epaian, beste irizpide bat ezarri du, eta NAAk ere onartu du 2020ko otsailean.

Gomendatzen dugu:

* *Beharrezkoak diren barne-prozedurak egokitzea, Esku-hartze Arloak nominaren aldez aurreko fiskalizazioa egin ahal izan dezan.*
* *Organo jurisdikzional eskudunak erabakitzen duen organoak plantilla organikoaren aldaketak onestea.*
* *Langileen deialdien eta deialdi horiek LEPen indarraldian gauzatzeko behar diren baliabideen plangintza berrikustea, eta aldi baterako enplegua egonkortzeko tasak baimendutako lanpostu guztiak sartzea, kontratazioan behin-behinekotasuna ahalik eta gehien murrizteko.*
* *Deialdia onetsi aurretik prozedura murriztuaren bidez bete nahi diren lanpostuak plantilla organikoan sartzea.*
* *Langileak hautatzeko prozesuen espedienteetan, deialdiari eta deialdiaren oinarri arautzaileei buruzko txosten juridikoa sartzea, betiere prozedura mugatuen erabilera justifikatuz.*
* *Langileak hautatzeko prozesuetan aplikatu beharreko prozedura-arauak onestea, prozesu horietan jarduteko modu homogeneoak finkatzeko.*
* *EPTBen jasotako beste osagarri mota bategatik "irakaskuntza-osagarria" deritzona egokitzea.*
* *Aparteko orduak ordaintzea, Nafarroako administrazio publikoetako langileen Ordainsarien Araudiaren arabera eta Nafarroako Justizia Auzitegi Nagusiaren epaiak ezarritako irizpidearen arabera.*

VI.5.3. Ondasun eta zerbitzuetan egindako gastu arruntak

Ondasun eta zerbitzuetako gastu arruntak 68,15 milioi izan ziren, ekitaldian aintzatetsitako obligazio guztien ehuneko 33, eta behin betiko kredituen ehuneko 93 gauzatu dira.

Aurreko ekitaldiarekiko aitortutako gastu-jaitsiera ehuneko batekoa izan da.

Ondasun arrunten eta zerbitzuen gastuak osatzen dituzten kontzeptu nagusiak eta 2019arekin alderatuta duten aldaketa honako hau da:

|  |  |  |  |
| --- | --- | --- | --- |
| Deskribapena  | 2019ko AGB | 2020ko AGB | 2019/19 ald. (%) |
| Eraikinen eta bestelako eraikuntzen errentamenduak | 312.249 | 420.527 | 35 |
| Garraio-elementuen errentamendua | 152.193 | 167.141 | 10 |
| Kontserbazioa, konponketak eta mantentze-lanak Azpiegiturak eta ondasun naturalak | 6.524.539 | 8.530.558 | 31 |
| Kontserbazioa, konponketak eta mantentze-lanak eraikinetan eta bestelako eraikuntzetan | 1.901.166 | 2.133.530 | 12 |
| Makineria, instalazio teknikoak eta tresneria kontserbatzea, konpontzea eta mantentzea | 489.792 | 545.882 | 11 |
| Kontserbazioa, konponketak eta mantentze-lanak garraio-elementuetan | 205.587 | 217.969 | 6 |
| Bulegoko materiala | 136.595 | 76.627 | -44 |
| Hornidurak  | 9.069.216 | 8.120.846 | -10 |
| Komunikazioak | 591.410 | 878.531 | 49 |
| Garraioak eta pleitak | 210.538 | 239.474 | 14 |
| Aseguruak | 439.917 | 442.954 | 1 |
| Tributuak | 162.767 | 175.816 | 8 |
| Zenbait gastu | 4.556.860 | 4.648.248 | 2 |
| Beste enpresa batzuek egindako lanak | 43.807.279 | 41.096.329 | -6 |
| Argitalpen- eta banaketa-gastuak | 235.150 | 210.816 | -10 |
|  |  |  |  |

Honako gastu-lagin hau aztertu dugu:

|  |  |
| --- | --- |
| Deskribapena |  2020ko AGB |
| Aparkatze arautua MUGA | 7.410.028 |
| Ikastetxe publikoak garbitzea | 2.166.543 |
| Civivoxak. Jardueren kudeaketa | 2.025.014 |
| Kirol-instalazioetako jardueren kudeaketa  | 1.013.656 |
| Civivoxak. Garbiketa-kontratua | 354.917 |
| Kultur programazioaren zabalkundeko kalte-ordaina | 294.812 |
| Civivox kalte-ordaina - Kudeaketa, programazioa eta garbiketa | 237.527 |
| Ikastetxe publikoak garbitzeko kontratuko kalte-ordaina | 195.403 |
| MUGA aparkatze arautuaren kontratuko kalte-ordaina | 164.370 |
| Kirol-instalazioak kudeatzeko kontratuko kalte-ordaina | 64.622 |

Pandemia dela-eta kontratuak etetearen ondorioz 2020an aitortutako kalte-ordainak 1,08 milioi izan dira. Zenbateko handieneko bostak berrikusi ditugu, guztizkoaren ehuneko 89 osatzen dutenak.

Egin dugun berrikuspenetik ondorioztatzen dugu ezen, oro har, fiskalizaturiko laginean gastuak justifikatuta, onetsita, kontu hartuta eta egokiro kontabilizatuta eta ordainduta daudela.

*Kontratuen lizitazioa eta adjudikazioa*

Ondoren aipatzen ditugun lizitazioak berrikusi ditugu, bai eta haien adjudikazioa eta urte horretako gastu-exekuzioa ere:

|  |  |  |  |  |  |
| --- | --- | --- | --- | --- | --- |
| Kontratua | Prozedura | Zenbat lizitatzaile | Lizitazioaren zenbatekoa  | Adjudikazio-prezioa  | Beherapena |
| Iruñeko trafikoa erregulatzeko instalazioen laguntza teknikoa, kontserbazioa, konponketa eta muntaketa | Irekia, Europako atalasearen gainetik | 2 | 3.202.479 | 2.865.926 | 10/16\* |
| Udalkideen eta udal langileen bizitza- eta istripu-aseguruak | Irekia, Europako atalasearen gainetik | 5 | 2.255.000 | 1.485.935 | 34 |
| Aranzadi kirol-klubeko eta San Jorge Aquavox Kirol Hiriko atezaintzako, sorospeneko, mantentze-lanetako eta garbiketako zerbitzuen kudeaketa | Irekia, Europako atalasearen gainetik | 2 sorta2 lizitazio/sorta | 1.586.574 | 1.533.233 | 3  |

(\*) Zerbitzu- eta hornidura-kontratu mistoa. % 10eko beherapena mantentze-prezioari dagokio, eta % 16ko beherapena da ekipamenduen kontserbazio- eta konponketa-prezio unitarioekiko beherapen-ehunekoa.

Oro har, kontratuen lizitazioa eta adjudikazioa, bai eta horien exekuzioa ere, kontratu-legeriaren arabera izapidetu dira, eta gastuak onartuta, esku hartuta, justifikatuta eta behar bezala kontabilizatuta daude, eta ordainduta daude. Hala ere, gorabehera hauek aipatu ditugu:

* Trafikoa erregulatzeko instalazioen mantentze-kontratua, 2020ko otsailetik mugaeguneratua, 2020ko ekainean formalizatu da, eta Civivoxen garbiketa-kontratuak mugaeguneratuta jarraitzen du 2019tik. Oraingo ekitaldian, zerbitzu horiengatik bidegabeko aberastearen formularen bidez aitortutako gastuak 154.205 euro eta 413.342 euro dira, hurrenez hurren.
* 2019ko ekitaldiko lagineko kontratu mugaeguneratuen jarraitutasuna berrikusi dugu, eta egiaztatu dugu 2020an zerbitzu horien gainean aitortutako gastuak, bidegabeko aberasteko formularen bidez, 2.006.227 eurokoak direla.
* Trafikoa erregulatzeko instalazioen laguntza teknikoko, konponketako eta muntaketako kontratuaren lizitazioan ez da justifikatu sortetan ez zatitzea.
* Oro har, Nafarroako Kontratazioaren Atarian ez dira Kontratazio Mahaiaren aktak argitaratzen.
* Aranzadi eta San Jorge Aquavox kirol-kluben atezaintza, sorospen, mantentze eta garbiketa zerbitzuak kudeatzeko kontratuaren adjudikazioa ez zen argitaratu ez Kontratazio Atarian ez EBko Egunkari Ofizialean.
* Seinaleztapen bertikaleko eta horizontaleko kontratuaren balorazio ekonomikoa ez da linealki proportzionala den formula matematikoaren bidez egin, eta, beraz, beherapen-ehuneko jakin batetik aurrera puntuazioa proportzio txikiagoan esleitzen zaio eskainitako beherapenari.

Gomendatzen dugu:

* *Kontratuen lizitazio-prozeduren denbora-plangintza egokia ezartzea, haien gehieneko indarraldia ez gainditzeko.*
* *Espedienteak kontratu-araudiak eskatzen duen dokumentazioarekin osatzea, zehazki, sortetan ez zatitzearen justifikazioarekin.*
* *Nafarroako Kontratazio Atarian argitaratzea kontratazio-prozeduretan parte hartzen duen mahaiaren aktak, bai eta kontratuen adjudikazio guztiak ere.*
* *Pleguetan balorazio ekonomikorako formula linealki proportzionalak ezartzea, lizitatzaileek lortutako puntuazioa prezio-murrizketarekiko zuzenki proportzionala izan dadin.*

*VI.5.4. Inbertsioetako gastua*

Inbertsioak 10,60 milioikoak izan ziren. Ekitaldian aitortutako obligazio guztien ehuneko bost dira, eta ehuneko 83an gauzatu dira. Hasierako kredituak 12,69 milioi handitu dira gastuen aurrekontuan egindako aldaketen bidez, eta behin betiko kredituak 12,83 milioira iritsi dira.

Aurreko ekitaldiarekiko aitortutako gastuaren murrizketa ehuneko bikoa izan da.

Obra-kontratuen eta eraikinen erosketaren lagin hau fiskalizatu dugu:

|  |  |  |  |  |  |
| --- | --- | --- | --- | --- | --- |
| Kontratua | Prozedura | Zenbat lizitatzaile | Lizitazioaren zenbatekoa | Adjudikazio-prezioa | Beherapena (%) |
| Haur eskola eraikitzea Lezkairu auzoan | Irekia  | 3 | 2.808.675 | 2.690.711 | 4 |
| Txantrea auzoko kaleak berrurbanizatzea | Irekia  | 6 | 1.909.428 | 1.618.620 | 15 |
| VI. unitate integratutako (Sanduzelai) ZNO-1 inguruneko zoladura  | Irekia  | 9 | 1.601.543 | 1.225.470 | 23 |
| Sanduzelai auzoko Juaristi doktorearen korridore iraunkorraren berrurbanizazio estrategikoa | Irekia  | 3 | 355.772 | 325.047 | 9 |
| Mª Auxiliadorako korridore jasangarria berrurbanizatzea Txantreako auzoan | Irekia  | 3 | 247.543 | 218.900 | 12 |
| Emakumeen etxea. II. fasea | Irekia  | 10 | 235.735 | 216.810 | 8 |

Oro har, kontratuen lizitazioa eta adjudikazioa indarrean dagoen araudiaren arabera izapidetu da, eta gastuak onartuta, esku hartuta, justifikatuta eta behar bezala kontabilizatuta eta ordainduta daude. Hala ere, akats batzuk antzeman dira berrikusitako espedienteen izapidetzean; hona hemen esanguratsuenak:

* Inbertsio plan bat egotearen arrastorik ez da ageri.
* Kontratuak adjudikatzeko, batez besteko beherapenean oinarritutako eskaintza ekonomikoa baloratzeko formula erabili da gehienetan. Ganbera honek behin eta berriz gomendatu du formula hori ez erabiltzea, ez baitu beti errazten adjudikazioak efizientzia- eta ekonomia-irizpideetara egokitzea.
* Oro har, organo kudeatzaileek ez dute jarraipenik egiten gizarte- eta ingurumen-irizpideak eta betearazpen-baldintza bereziak betetzen direla egiaztatzeko.
* Oro har, Nafarroako Kontratazioaren Atarian ez dira Kontratazio Mahaiaren aktak argitaratzen.
* Tokiko Azpiegituren Planean sartutako obrak gastu-proiektu bakar batean sartzen dira, eta horien jarraipena egitea zailtzen da.
* VI. unitate integratutako (Sanduzelai) ZNO-1 inguruneko zoladura-obran ez dira bete adjudikazio-epea, kontratua formalizatzeko epea eta adjudikazioa argitaratzeko epea.

Gomendatzen dugu:

* *Inbertsio-plan bat onestea, plangintza egokia egin ahal izateko, bai eta haren jarraipena, kontrola eta ondorengo ebaluazioa ere.*
* *Pleguetan balorazio ekonomikorako formula linealki proportzionalak ezartzea.*
* *Kontratuak adjudikatu, argitaratu eta formalizatzea, horretarako ezarritako epeetan.*
* *Kontratazio-prozeduretan parte hartzen duen mahaiaren aktak Kontratazio Atarian argitaratzea.*
* *Obra bakoitzerako gastu-proiektu bat sortzea, desbideratze egokien jarraipena eta kalkulua errazteko.*
* *Kasu guztietan, kontratuak gauzatzeko baldintza-agirietan ezarritako baldintzak betetzen direla egiaztatzea.*

*VI.5.5. Transferentzia-gastuak*

2020an, udalak 26,20 milioi euroko transferentziak eta dirulaguntzak eman zizkien honako onuradun hauei:

|  |  |  |
| --- | --- | --- |
|   | Transferentzia arruntak | Kapital-transferentziak |
|   | Aitortutako betebeharrak | 2020/2019 aldea (%) | Aitortutako betebeharrak | 2020/2019 aldea (%) |
| Erakunde autonomoei egindako transferentziak | 10.570.169 | 32 | 1.298.845 | 537 |
| Toki-entitatearen ente publikoei eta merkataritza-sozietateei emandako beste dirulaguntza batzuk | 449.462 | 2 | 0 | 0 |
| NFK-ko Administrazio Orokorrari | 197.005 | -10 | 0 | 0 |
| NFK-ko enpresa publikoei | 165.000 | 0 | 0 | 0 |
| Mankomunitateei | 2.410.352 | -7 | 0 | 0 |
| Beste enpresa pribatu batzuei emandako dirulaguntzak | 1.827.569 | 1764 | 0 | 0 |
| Familiei | 2.416.088 | 16 | 1.460.205 | 96 |
| Irabazi-asmorik gabeko erakundeei | 4.209.964 | -14 | 0 | 0 |
| Europar Batasunera transferentziak | 893.321 | -14 | 300.000 | 161 |
| Guztira | 23.138.930 | 18 | 3.059.050 | 188 |

Transferentzia eta dirulaguntza arruntak 23,14 milioi izan ziren, 2020an onartutako obligazio guztien ehuneko 11. Exekuzio-maila behin betiko kredituen ehuneko 97koa izan zen. Aurreko urtearen aldean, ehuneko 18 igo dira.

Kapital-transferentziak eta -dirulaguntzak 3,06 milioi izan ziren, hau da, 2020an aitortutako obligazio guztien ehuneko bat, eta ehuneko 188 handitu dira aurreko ekitaldiarekin alderatuta.

Transferentzien eta dirulaguntzen honako lagin hau fiskalizatu dugu:

|  |  |
| --- | --- |
| Kontzeptua | Aitortutako betebeharrak (2020) |
| Hiri-garraioa - Transf. Iruñerriko Mankomunitatera | 2410352 |
| Merkataritza-kontsumoa, ostalaritza eta zerbitzuak sustatzeko deskontu-bonuen dirulaguntza  | 1.369.529 |
| Transferentzia Gayarre Fundaziora | 1.057.613 |
| Establezimendu seguruak sustatzeko dirulaguntza | 389.626 |
| Integrazio globaleko proiektuak idazteko eta kudeatzeko zerbitzu-sarientzako dirulaguntza | 159.049 |
| Elikagaien Bankuaren dirulaguntza izenduna | 40.000 |

Oro har, emandako eta ordaindutako transferentzia eta dirulaguntza guztiak egokiro onetsita, fiskalizatuta eta kontabilizatuta daude, kasuko akordioen edo deialdien arabera; halere, honako alderdi hauek aipatu behar ditugu:

* Establezimendu seguruak sustatzeko dirulaguntzen deialdian berrikusitako laginean alde txikiren bat antzeman dugu justifikatutako diruz lagundu daitekeen zenbatekoan. Udalak dirua itzultzeko espedientea ireki du.
* Elikagaien Bankuari emandako dirulaguntza izendunean ez da egiaztatzen diruz lagundutako jarduerak defizitik duen.
* Gayarre Fundazioari egindako transferentzia arautzen duen programa-kontratuan hiru hilean behin ordaintzea aurreikusten da, gauzatutako programa justifikatu ondoren, baina ordainketa hori sei hilean behin egiten da.
* Saltokietarako deskontu-bonuen dirulaguntzari dagokionez, egindako bi kanpainetan esku hartzen duten datu-base guztiak aztertu ditugu. Erositako eta trukatutako bonuak eta kontabilizatutakoak bat datoz zehatz-mehatz. Bi kanpainetan, dirulaguntzaren zenbatekoaren ehuneko 50 banatzen da 33 onuradunen (1. kanpaina) eta 27 onuradunen (2. kanpaina) artean, nahiz eta 2021ean egindako deialdietan nabarmen mugatu duten tiket bidez trukatu daitezkeen bonuen kopurua, laguntzak atxikitako saltoki gehiagoren artean banatzeko. Kasu batzuetan, eta erositako objektua berehala eskuratzekoa ez denez, dagozkion laguntzak eman dira, ondasunaren enkarguarekin salmenta justifikatuz.

Gomendatzen dugu:

* *Diruz lagundutako jarduerei lotutako diru-sarreren justifikazioa berrikustea, udalak jarduera horien defizita egiazta dezan.*
* *Gayarre Antzokia Fundazioaren programa-kontratua ordainketen errealitatera egokitzea.*
* *Deialdiaren oinarrietan berariaz jasotzea a posteriori fakturak aurkezteko betebeharra, dirulaguntza artikuluaren mandatuarekin ematen den kasuetan.*

*VI.5.6. Tributuak, prezio publikoak eta beste diru-sarrera batzuk*

Zerga, prezio publiko eta bestelako sarrerengatik 2020an aitortutako eskubideak 97,99 milioi izan ziren. Udalaren diru-sarrera guztien ehuneko 44 egiten dute, eta honako hauei dagozkie:

|  |  |  |  |
| --- | --- | --- | --- |
| Kontzeptua | Aitortutako eskubide garbiak | Betetzea (%) | Aldea (%) 2020/2019 |
| 2019 | 2020 |
| Zuzeneko zergak | 57.822.254 | 56.663.891 | 105 | -2 |
| Zeharkako zergak | 9.392.786 | 8.561.516 | 141 | -9 |
| Tasak, prezio publikoak eta beste diru-sarrera batzuk | 31.494.489 | 32.769.230 | 121 | 4 |

*Zergak*

Zergek udalaren diru-sarrera guztien ehuneko 30 egiten dute, eta honako hauei dagozkie:

|  |  |  |  |
| --- | --- | --- | --- |
| Kontzeptua | Aitortutako eskubide garbiak | Diru-sarreren guztizkoaren gainean (%) | 2020/2019 aldea (%) |
| ***Zuzeneko zergak*** | ***56.663.891*** | ***26*** | ***-2*** |
| Lurralde-ekarpena  | 30.163.778 | 14 | 1 |
| Trakzio mekanikoko ibilgailuen gaineko zergak | 9771979 | 4 | -1 |
| Hiri-lurren balioaren igoeraren gaineko zerga | 7.414.567 | 3 | -11 |
| Jarduera ekonomikoen gaineko zerga | 8.939.056 | 4 | 1 |
| Luxuzko gastuen gaineko zerga (bingo jokoan lortutako sariak) | 374.511 | 0 | -48 |
| ***Zeharkako zergak*** | ***8.561.516*** | ***4*** | ***-9*** |
| Eraikuntza, instalazio eta obren gaineko zerga | 8.561.516 | 4 | -9 |

Zenbateko handieneko eskubide aitortuak 30,16 milioiko lurralde-kontribuzioari dagozkio, hau da, zuzeneko zergen ehuneko 53. Aurreko ekitaldiarekiko ehuneko bat igo dira, nahiz eta zuzeneko zergen guztizkoa ehuneko bi murriztu den.

Udalak aplikatutako tasak Nafarroako Toki Ogasunei buruzko 2/1995 Foru Legeak jasotzen duen sortako goiko tartean kokatzen dira, hurrengo taulan ikus daitekeen bezala:

|  |  |  |
| --- | --- | --- |
| Tributu-figura | Udala | 2/95 Foru Legea |
| Hiri-lurraren gaineko kontribuzioa | 0,3903 | 0,25 - 0,50 |
| Landa-lurraren gaineko kontribuzioa | 0,80 |  |
| Jarduera ekonomikoen gaineko zerga (JEZ) | 1,32-1,4 | 1 - 1,4 |
| Lurren balio-gehikuntza | 23 | 8-25 |
| Eraikuntza, instalazio eta obren gaineko zerga (EIOZ) | 5 | 2-5 |
| Luxuzko gastuen gaineko zerga  | 8 | 0-10 |

Oraindik ere ez da onetsi guztizko balorazio-ponentzia, zeinak balioak gaurkotu eta Toki Ogasunei buruzko Foru Legean lurraren kontribuziorako ezarritako zerga-tasa bakarra egokituko dituen.

Tributuak Ikuskatzeko Plana berrikusi dugu, bai eta diru-sarreren partida hauei buruzko lagin bat ere:

|  |  |  |  |
| --- | --- | --- | --- |
| Kontzeptua | Aitortutako eskubideak  | Kobrantza (%) | 2020/2019 aldea (%) |
| Jarduera ekonomikoen gaineko zerga (JEZ) | 8.939.056 | 83 | -1,5 |
| Luxuzko gastuen gaineko zerga (bingo jokoan lortutako sariak) | 374.511 | 100 | -48,1 |

Luxuzko gastuen gaineko zerga ehuneko 48 murriztu da, pandemia dela-eta bingo-establezimenduak itxi direlako.

Berrikusitako zergei dagokienez, egiaztatu dugu ezen, orokorrean, likidazioa eta diru-bilketa ordenantzei eta kasuko arauei jarraituz egin direla. Horri dagokionez, honako hau adierazi behar dugu:

* JEZaren hobariei dagozkien zenbatekoak sortzapenaren hurrengo urtean eskatzen zaizkio Nafarroako Gobernuari, eta denboran nabarmen atzeratzen da dagokion kobrantza.
* Azkenean, 2020ko abenduan, ezetsi egin da zergadun batek administrazioarekiko auzi-errekurtsoa jartzeko prozedura arrunta, bingo-sarien gaineko zergaren zenbait autolikidazio (2,57 milioi guztira) itzul diezazkion. Hala ere, kasazio-errekurtsoa aurkez daiteke.

2020ko abenduan, 2021erako Zerga Ikuskaritzako Plana onetsi da, eta ekitaldian 2019rako onetsitakoak indarrean jarraitu du.

2020an egindako ikuskapen-jardueren ondorioz, honako emaitza hauek lortu dira:

|  |  |  |  |  |  |
| --- | --- | --- | --- | --- | --- |
| Kontzeptua | Ordainagiri kop. | Ikusk. AE | AE guztira | Ikusk./AE guztira (%) | Ikusk. AE aldea (%) 2020/2019 |
|
| EIOZ | 104 | 923.137 | 8.561.516 | 11 | 70 |
| Aprobetxamendu-tasa berezia % 1,5 | 211 | 802.957 | 3.658.064 | 22 | #¡DIV/0! |
| Bide publikoaren okupazio-tasa  | 63 | 121.972 | 136.946 | 89 | 88 |
| Hirigintza-lizentziaren tasa | 89 | 94.661 | 861.249 | 11 | 93 |
| Berandutze eta geroratzeen interesa | 166 | 59.420 | 443.492 | 13 | 3400 |
| JEZ | 2 | 2.859 | 8.939.056 | 0 | #¡DIV/0! |
| Orokorra, guztira | 635 | 2.005.005 | 22.600.323 | 9 | 204 |

Zerga-ikuskapenek eratorritako eskubide aitortuak bi milioikoak izan dira, eta ekitaldia ixtean ehuneko 79 eta ehuneko 99 kobratu dira ikerketa-eremua ixtean.

Aurreko urtearekin alderatuta, igoera ehuneko 204koa izan da, batez ere udal bide publikoen lurzoruan, lurgainean eta lurpean egindako erabilera pribatiboagatiko edo aprobetxamendu bereziagatiko tasaren ikuskapena lehen aldiz egin delako. Ikuskapen hori egiteko, 2019. urtearen amaieran, udalak hitzarmen bat sinatu zuen Nafarroako Foru Ogasunarekin eta Nafarroako Udal eta Kontzejuen Federazioarekin, beharrezko den informazioa trukatzeko.

Ikuskapen bidez aitortutako eskubideak dagozkien kontzeptuetan aitortutako eskubide guztien ehuneko bederatzi dira, baina bide publikoaren okupazio-tasak nabarmentzen dira, ikuskapen bidez egindako bilketa partidan aitortutako eskubide guztien ehuneko 89 baita.

*Tasak, prezio publikoak eta beste diru-sarrera batzuk*

Tasek, prezio publikoek eta beste diru-sarrera batzuek udalaren diru-sarrera guztien ehuneko 15 egin zuten, eta honako hauei dagozkie:

|  |  |  |  |
| --- | --- | --- | --- |
| Kontzeptua | Aitortutako eskubide garbiak | AEGen guztizkoaren gainean (%) | 2020/2019 aldea (%) |
| Tasak eta prezio publikoak | 20.613.520 | 9 | -11 |
| Beste diru-sarrera batzuk | 12.155.710 | 6 | 47 |

Udalak karga informatikoari ekin zion tasa eta prezio publikoak kalkulatzeko kostuen azterlan bat ezartzeko, egungo kostuen kalkulua ordeztuko duena, nahiz eta azken ekitaldian ez den aurrerapenik izan.

Hurrengo partiden lagin bat berrikusi dugu:

|  |  |  |
| --- | --- | --- |
| Kontzeptua | 2020ko AEG | Aldea (%) 2020/2019 |
| MUGA-Ibilgailuen aparkatze arautua | 11.293.820 | -15 |
| Isunak eta zehapenak | 7.246.169 | 60 |
| Itxitako ekitaldietako itzulketak | 2.694.164 | 712 |
| Berandutze eta geroratzeen interesak | 443.492 | 64 |

Araututako aparkatze-tasak aitortutako eskubideen murrizketa osasun-krisia dela-eta zerbitzua ia bi hilabetez etetearen ondorio da.

Isun eta zehapenengatik onartutako eskubideen hazkundea, 1,91 milioikoa, alde zaharrera sartzeko espedienteen gehikuntzak, radar berriengatiko espedienteen gehikuntzak eta, azkenik, pandemiaren ondoriozko murrizketak ez betetzeagatik ezarritako zehapenek eragin dute. Zehazki 690.000 euro dira guztira, hau da, guztizko igoeraren ehuneko 36a.

Itxitako ekitaldietako itzulketen partida 2,36 milioi handitu da, suhiltzaileen montepioaren epaia aplikatzetik eratorritako erregularizazioen ondorioz. Hala ere, udalak 4,74 milioi euro jaso ditu guztira ekitaldian. 790.000 euro daude erregularizatzeko.

Berandutze-interesen eta geroratzeen partida handitzea lehen aipatutako montepioaren erregularizazioaren interesengatik eta udal zerga eta tasen gainean egindako ikuskapen-jardunak sortutako interesengatik izan da.

Araututako aparkatze-tasaren bidez bildutako zenbateko handia dela eta, udalak bildutako dirua berrikusi dugu eta tasa horren kobrantzan esku hartzen duten aplikazioen bidez zuzenean kalkulatutakoa. Ordainbide bakoitzeko zenbatekoak taula honetan ageri dira:

|  |  |  |
| --- | --- | --- |
| Ordainbideak  | 2020ko AEG | Tasa osoaren gainean (%) |
| Telpark aplikazioa | 5.779.167 | 51,17 |
| Parkimetroak | 3.734.400 | 33,07 |
| Egoiliar txartelak | 1.694.562 | 15,00 |
| Datafonoa | 60.167 | 0,53 |
| Karabanak  | 25.524 | 0,23 |
|  Guztira  | 11.293.820 | 100 |

Egindako lanaren arabera, egiaztatu dugu, oro har, aplikatzekoa den araudiaren arabera likidatu eta bildu direla tasa eta diru-sarrera berrikusiak. Hala ere, honako hau adierazten dugu:

* Aparkatzeagatiko tasa arautuaren kasuan, enpresa adjudikaziodunak zerbitzuaren kudeaketa eta tasaren bilketa egiten ditu. Tasa hori udalean aitortu eta sartzen du, eta azken horrek ez du egiaztatu jasotako ordainketa zuzena denik. Aplikazio informatikoetatik lortutako datuen eta udalari ordaindutako zenbatekoen artean alde ez esanguratsuak antzeman ditugu, aldekoak eta kontrakoak.
* Ezin da egiaztatu enpresa adjudikaziodunaren bulegoetan datafono bidez egindako salaketen baliogabetzeengatiko diru-bilketaren zuzenketa, baina zenbatekoa ez da garrantzitsua bildutako guztizkoan.
* Udalak ez dio enpresa adjudikaziodunari eskatu aplikazio mugikorraren bidez ordaintzeko sisteman Segurtasun Eskema Nazionala betetzeko, pleguan ezarritakoaren arabera, baina egiaztatu dugu enpresa eskema hori ezartzeko prozesuan dagoela.
* Egoiliarren txartel berrietan, ordenantzaren arabera, eskabidearen hilabetea kanpo geratzen da, baina udalak dagokion tasan sartzen du.
* Udalak ez ditu ordaindu gabeko egoiliarren txartelen ordainagiriak baliogabetu, nahiz eta ez ordaintzearen unetik txartela baliogabetuta geratu den.

Gomendatzen dugu:

* *Katastroko balioak aldatzen dituen balorazio osoaren ponentzia behin betiko onestea, daudenak eguneratuz.*
* *Jarduera Ekonomikoen gaineko Zergaren hobariak erregistratzea horiek gertatzen diren urtean.*
* *Kostuen azterketa egiteko prozesuarekin jarraitzea, behin betiko ezartzeko.*
* *Prozedura orokorrak onartzea eta ezartzea, enpresa adjudikaziodunak bide publikoan aparkatzeagatik aitortu eta udaletxean sartzen duen tasaren bilketa kontrolatzeko, plataforma informatikoaren datuak eta enpresaren aitorpenak aldizka bateratuz.*
* *MUGAren enpresa adjudikaziodunari eskatzea Segurtasuneko Eskema Nazionalaren ezarpena osa dezala mugikor bidez ordaintzeko modalitatean, dagokion kontratuan ezarritakoaren arabera.*
* *Ordaindu gabeko egoiliarren txartelen ordainagiriak baliogabetzea.*

*VI.5.7. Transferentziengatiko diru-sarrerak*

Transferentzia arruntengatik eta kapital-transferentziengatik aitortutako eskubide garbiak 115,27 milioi eta 1,76 milioi izan ziren, hurrenez hurren, eta, guztira, diru-sarrera guztien ehuneko 53 izan ziren.

Aurreko urtearekiko datu konparatiboek honako alde hauek erakusten dituzte:

|  |  |  |
| --- | --- | --- |
| Kontzeptua | Aitortutako eskubide garbiak | Aldea (%)2020/2019 |
| 2019 | 2020 |
| Transferentzia arruntak | 104.194.177 | 115.265.283 | 11 |
| Kapital-transferentziak | 4.260.848 | 1.756.645 | -59 |

Transferentzia arrunten hazkundea Nafarroako Gobernuaren transferentzietatik dator, eta, batez ere, montepioaren finantzaketa 3,50 milioitan (2,16 milioi erregularizazio), COVID funts berezira 2,59 milioitan, eta gizarte-zerbitzuen dirulaguntzak 3,13 milioitan eta SNEren lantegi-eskolaren dirulaguntzak 1,33 milioi gehiago handitzearen ondorio da.

Kapital-transferentziek behera egin dute aurreko ekitaldiarekin alderatuta; izan ere, 2019an Nasuvinsak 2,4 milioiko ezohiko diru-sarrera egin zuen civivox bat eraikitzeko, Salestarretako eragiketaren hitzarmenaren barruan. 2020an COVID funtsak 0,4 milioiko ezohiko diru-sarrera izan du.

Transferentzia- eta dirulaguntza-partiden honako lagin hau berrikusi dugu:

|  |  |
| --- | --- |
| Kontzeptua | 2020ko AEG |
| COVID funts berezia - arrunta | 2.586.930 |
| Aurreko urteetako Montepioaren finantzaketaren erregularizazioa | 2.163.545 |
| Europar Batasunaren dirulaguntza | 623.706 |
| Txantrea Hegoaldea TIP obretarako dirulaguntza | 483.660 |
| COVID funts berezia - kapitala | 400.000 |

Nafarroako Gobernutik datozen dirulaguntzen berrikuspena honako hau izan da: egiaztatzea ea udalaren aurrekontu-informazioa bat datorren NFKArenarekin, bai eta horien euskarri diren administrazio-egintzekin eta udalak aurkeztutako justifikazioarekin ere.

Egindako lanetik ondorioztatzen dugu, oro har, aitortutako eskubideen likidazioa justifikatuta dagoela aplikatu beharreko araudiaren arabera. Hala ere, kapital-dirulaguntza finalistak kontabilizatu dira, dagokion gastu-proiektuari egotzi gabe, eta, ondorioz, ez dira behar bezala kalkulatu dagozkion desbideratzeak.

*Finalisten kapital-sarrerak dagokion gastu-proiektuarekin lotzea gomendatzen dugu, eta kalkulatutako eta aurrekontu-emaitzari eta diruzaintzako gerakinari egotzitako desbideratzeak berrikustea.*

*VI.5.8. Inbertsio errealak besterentzea*

Inbertsioak besterentzearen ondoriozko udalaren sarrerak 2,80 milioi izan ziren 2020an, aurreko urtean baino ehuneko 49 gehiago.

Egindako berrikuspenetik egiaztatzen da espedienteak, oro har, toki esparruan aurreikusitako ondare-araubidearen arabera izapidetu direla. Era berean, eragiketa horien zenbatekoa diruzaintzako gerakinaren egoerari atxikitako baliabide gisa sartu da, eta baja eman zaie udal inbentarioan besterendutako inbertsioei.

*VI.5.9. Jasotako fidantzak eta gordailuak*

Jasotako fidantza- eta gordailu-kontuek hasierako eta amaierako saldo hauek dituzte:

|  |  |  |
| --- | --- | --- |
| Aurrekontuz kanpoko kontzeptua | Hasierako saldoa | Amaierako saldoa |
| Jasotako fidantzak  | 3.833.005 | 3.975.513 |
| Jasotako gordailuak | 1.667.977 | 1.450.622 |

Azken saldo horietatik, fidantzen ehuneko 56k eta gordailuen ehuneko 51k 2010. urtea baino lehenagoko ekitaldietan dute jatorria. Gainera, hartzekoduna identifikatu gabe dago fidantzen ehuneko 22an eta gordailuen ehuneko 48an.

*Jasotako fidantza- eta gordailu-kontuetako saldoak berrikustea eta erregularizatzea gomendatzen dugu.*

*VI.5.10. Erakunde autonomoak*

*Haur Eskolak*

Erakunde autonomoko langileen gastua 7,87 milioikoa izan zen, hau da, aitortutako gastu guztien ehuneko 90.

Aurreko ekitaldiarekiko igoera ehuneko hamarrekoa izan da, batez ere 2020ko abuztuan administrazioko langile kontratatuei egindako atzeraeraginezko ordainketaren ondorioz.

Haur Eskolen fiskalizazioan, langileen plantilla organikoa eta 2020ko LEPa berrikusi dira.

Erakunde autonomoaren plantilla organikoaren behin betiko onespena 2020ko apirilaren 6ko NAOn argitaratu zen.

Araubide juridikoaren arabera, hauek dira plantilla organikoan sartutako lanpostuak:

|  |  |  |
| --- | --- | --- |
| Erregimena | 2019 | 2020 |
| Funtzionarioak  | 125 | 149 |
| Lan-kontratupekoak  | 36 | 12 |
| Lanaldi partzialeko lan-kontratudunak | 68 | 70 |
| Behin-behinekoak | 2 | 2 |
| Guztira | 231 | 233 |

Plantillako 233 lanpostuetatik, ehuneko 64 funtzionario-erregimenekoak dira, ehuneko 35 lan-erregimenekoak, eta gainerako ehuneko bat behin-behineko langileak dira.

Aurreko plantilla indardunarekin alderatuta, hau da, 2018koarekin alderatuta, zortzi lanpostu gehiago daude indarrean, hiru amortizatuz eta hamaika lanpostu berri sortuz.

Ezin dugu zenbatu plantilla organikoko lanpostu hutsetatik zenbat dauden beteta, lanaldi partzialeko lanpostuak eta kontratuak daudelako eta kontratu asko lanpostu huts zehatzekin lotzen ez direlako. Erakundeak langileak kudeatzeko erabiltzen duen sistemak ez du balio kudeaketa egokia egiteko, eta ez du ematen lanpostuak eta pertsonak lotzeko behar den informazioa.

Erakunde autonomoak emandako informazioaren arabera, ekitaldia ixtean 230 pertsona daude jardunean, horietatik 34 funtzionarioak dira, 196 iraupen mugatuko kontratuak dituzte edo finkoak ez diren mugagabeak dira, hau da, ehuneko 85eko behin-behinekotasuna dute. Datu horiek ez datoz bat Kontu Orokorraren Oroitidazkian jasotakoarekin.

*LEPa eta ordezte-tasa eta aldi baterako enpleguaren egonkortze-tasa*

2020ko LEPa onetsi eta 2020ko abenduaren 31ko NAOn argitaratu zen, 10 lanpostu barne; horietatik hiru langileen behin betiko bajengatiko birjarpen-tasari dagozkio, eta gainerakoak egonkortze-tasari.

Birjarpen-tasari dagokionez, egiaztatu dugu sartutako lanpostuek Estatuko Aurrekontu Orokorren Legean jasotako baldintzak betetzen zituztela.

Aldi baterako enplegua egonkortzeko tasari dagokionez, LEPeko bi lanpostuk ez zuten betetzen gutxienez aurreko hiru ekitaldietan beteta egoteko legezko baldintza. Beste lau lanpostuen kasuan, ezin dugu egiaztatu antzinatasun-baldintza betetzen dela, ez baitaude banaka identifikatuta, eta, lehen adierazi bezala, kontratuak ez dira lotzen, kasu askotan, lanpostu huts zehatzekin. Hala ere, sei lanpostuk birjarpen LEPean sar zitezkeen.

Plantillako 233 lanpostuetatik 199 hutsik daude, hau da, dauden lanpostuen ehuneko 85.

LEPen jarraipena egin dugu, eta ekitaldiaren amaieran honako hau zen haien egoera:

|  |  |  |  |  |  |
| --- | --- | --- | --- | --- | --- |
| Egoera (lanpostuak) | 2017 | 2018 | 2019 | 2020 | Guztira |
| Egiten ari da | - | - | 1 | - | 1 |
| Egin gabe dago | 27 | 10 | 53 | 10 | 100 |
| Guztira | 27 | 10 | 54 | 10 | 101 |

2017tik 2020ra bitarteko LEPetan sartutako 101 lanpostuetatik, azken urte hori ixtean, lanpostu bakarra dago egikaritzen. Horri dagokionez, esan behar dugu 2019an 91 hezitzaile-postuko deialdi bat onetsi zela, baina errekurritu egin zela eta, ondoren, ezeztatu egin zela, eta egintzen aurkako errekurtsoak zeudela. 2020ko azaroan errekurtso guztiak ebatzi ziren, eta, beraz, deialdia onetsi aurretik, lekualdatze-lehiaketa egin zen, eta 2021eko uztailean ebatzi zen.

Gomendatzen dugu:

* *Dagozkion lanpostuak Lan Eskaintza Publikoan sartzeko legezko baldintzak betetzen direla egiaztatzea.*
* *Plantillaren behin-behinekotasun-tasa handia murrizteko neurri egokiak hartzea.*
* *Langileak kudeatzeko tresnak egokitzea, prozesuen eraginkortasuna eta plantillari eta kontratatutako langileei buruzko informazioaren eskuragarritasuna hobetzeko.*

*Hirigintzako Gerentzia*

*Langileen arloa*

Arlo honetako fiskalizazioa langileen plantilla organikoaren berrikuspenean eta aurreko urteetako LEPen jarraipenean oinarritu da.

Hirigintzako Gerentzia erakunde autonomoaren plantilla organikoa 2020ko martxoaren 5ean onetsi zen behin betiko, baina ez zen NAOn argitaratu, TAFLen eta EPTBen ezarritakoaren arabera. 2020ko abenduan, Tokiko Gobernu Batzarrak plantillaren aldaketa bat onetsi zuen, baina hori ere ez zen NAOn argitaratu.

Plantillaren arabera, honako lanpostu hauek sartu ziren plantillan:

|  |  |  |
| --- | --- | --- |
| **Erregimena** | **2019** | **2020(\*)** |
| Funtzionarioak  | 26 | 26 |
| Behin-behinekoak  | 7 | 7 |
| Guztira | 33 | 33 |

(\*) Onetsia baina argitaratu gabea.

Ez da aldaketarik egon 2019arekin alderatuta, akatsagatiko osagarri bat sartzea izan ezik, eta, aurreko urtean gertatu zen bezala, behin-behineko gisa sartutako bi lanpostu benetan funtzionarioen erregimenekoak dira. Beraz, behin-behineko lanpostuak bost dira eta funtzionarioenak 28. Akats horiek dagoeneko zuzendu dira 2021eko plantilla organikoan.

2021erako plantillarekin batera argitaratutako langileen zerrendak, akats baten ondorioz, ez zuen bete lanpostu huts bat eta bete gabeko lanpostu huts bat betetzeko kontratatutako pertsona bat. Hori kontuan hartuta, 2020ko ekitaldiaren amaierako datuak honako hauek dira:

|  |  |
| --- | --- |
| Lanpostuak |  Gerentzia |
| ***Plantillako lanpostuak***  | ***33*** |
| Lanpostu beteak | 20 |
| Lanpostu hutsak |  13 |
| Lanpostu hutsak, lanpostu guztiekiko (%) |  39 |
| Betetako lanpostu hutsak |  8 |
| Betetako lanpostu hutsak (%) |  62 |
| Bete gabeko lanpostu hutsak |  5 |
| Bete gabeko lanpostu hutsak (%) |  38  |

Plantillako lanpostu guztietatik, ehuneko 39 hutsik daude, eta horietatik ehuneko 62 beteta daude. 2019. urtearekin alderatuta, plantillak bere horretan jarraitzen du, eta lanpostu huts bat gehiago bete da. Behin-behinekotasunaren ehunekoa ehuneko 29koa da, aurreko ekitaldian baino ehuneko hiru puntu gehiago.

*LEPa, ordezte-tasa eta aldi baterako enpleguaren egonkortze-tasa*

Hirigintzako Gerentziak ez du LEPa onetsi 2020an, eta betetako lanpostu hutsetatik bik, gutxienez, egonkortzeko LEPean sartzeko baldintzak betetzen dituzte.

2018ko eta 2019ko LEPak gauzatzeari dagokionez, 2018ko LEPean sartutako lanpostua jada ez dago plantilla organikoan, eta 2019koan sartutako laurak, berriz, deitzeko daude.

*Inbertsioak*

Inbertsioak 2,68 milioikoak izan ziren. Ekitaldian aitortutako obligazio guztien ehuneko 44 dira, eta behin betiko kredituen ehuneko 30 bete dute. Hasierako kredituak 6,76 milioi handitu dira gastuen aurrekontuan egindako aldaketen bidez, eta behin betiko kredituak 8,91 milioira iritsi dira.

Aurreko ekitaldiarekiko aitortutako gastu-igoera ehuneko bostekoa izan da.

Honako obra-kontratu hau fiskalizatu dugu:

|  |  |  |  |  |  |
| --- | --- | --- | --- | --- | --- |
| Kontratua | Prozedura | Zenbat lizitatzaile | Lizitazio zenbatekoa | Adjudikazio prezioa | Beherapena (%) |
| Magdalenako ARS-1eko I. faseko obrak (S-1 unitatea eta parkea) | Irekia, Europako atalasearen gainetik  | 6 (1. sorta)7 (2. sorta) | 8.756.803 1.950.731 | 6.935.385 1.811.868 | 217 |

Oro har, kontratuaren lizitazioa eta adjudikazioa aplikatu beharreko araudiaren arabera izapidetu da, eta gastuak onartuta, esku hartuta, justifikatuta eta behar bezala kontabilizatuta eta ordainduta daude. Hala ere, jarraian aipatuko ditugun gorabehera batzuk hauteman dira:

* Batez besteko beherapenean oinarritutako eskaintza ekonomikoa baloratzeko formula bat erabili du. Ganbera honek behin eta berriz gomendatu du formula hau ez erabiltzea, ez baitu beti errazten adjudikazioak efizientzia- eta ekonomia-irizpideetara egokitzea.
* Aktak ez dira argitaratu Kontratazio Atarian.
* Adjudikazioa NAOn eta EBAOn berandu argitaratu da.

Gomendatzen dugu:

* *Behin betiko plantilla organikoa eta horren aldaketak NAOn argitaratzea, baita aurreko urteko abenduaren 31ko langileen zerrenda ere.*
* *Aurreko urteetan egiteke zeuden LEPak gauzatzea, eta aldi baterako enplegua egonkortzeko tasa gehigarria LEPean sartzea, kontratazioaren behin-behinekotasuna murrizteko.*
* *Pleguetan balorazio ekonomikorako formula linealki proportzionalak ezartzea.*
* *Kontratuen adjudikazioa horretarako ezarritako epeetan argitaratzea.*
* *Kontratazio-prozeduretan parte hartzen duen mahaiaren aktak Kontratazio Atarian argitaratzea.*

Txostena Edurne Martinikorena Matxain auditorearen proposamenez egin da, lan hori egiteko ardura baitu, indarrean dagoen araudian aurreikusitako izapideak bete ondoren.

Iruñean, 2021eko azaroaren 26an

Lehendakaria,
Asunción Olaechea Estanga

Eranskina: Iruñeko Udalaren urteko kontu bateratuen oroitidazkia, 2020ko abenduaren 31koa